title: Eurogrand

text: EuroGrand on sitoutunut siihen, että riippumattomat, johtavat kirjanpitoyritykset tarkistavat säännöllisesti sen toiminnan. Näin varmistetaan, että sen sivuston satunnaisnumerogeneraattori toimii puolueettomasti.


title: Mitrakukat

text: Mitrakukat ("Mitella") on rikkokasvien heimoon (Saxifragaceae) kuuluva ruohovartisten kasvien suku.


title: Mitrakukat

text: Mitrakukat ovat juurakollisia ja toisinaan rösyllisiä ruohoja. Kukintovarret ovat kohenevia tai pystykasvuisia, lehdellisiä tai lehdettömiä, tavallisesti 6-55, joskus vain kaksi, joskus jopa 65 cm korkeita, lähes kaljuja tai niissä on varrellisia rauhasia. Lehdet sijaitsevat tyviruusukkeena ja varressa; varsilehdet voivat puuttua tai niitä on yhdestä kolmeen. Ne ovat vuorottaisia tai vastakkaisia, korvakkeellisia ja tavallisesti ruodillisia, karvattomia tai rauhaskarvaisia. Lehtilapa on soikea, herttamainen tai munuaismainen, tavallisesti matalaliuskainen, harvoin liuskaton, nyhä- tai hammaslaitainen, kourasuoninen ja kalju tai eri määrässä karvainen.


title: Mitrakukat

text: Kukat sijaitsevat tertuissa, 2-60 kussakin, tai toisinaan kukat ovat yksittäin. Hypantio (pohjusmalja) on kasvanut enimmäkseen yhteen sikiäimen seinämän kanssa ja on väriltään vihreä, vihertävän valkoinen tai vihertävän keltainen. Valkoisia, vihertäviä tai kellertäviä verholehtiä on viisi, samoin terälehtiä, jotka ovat vihertäviä, kellertäviä tai valkoisia, joskus vaaleanpunaisia tai purppurankirjavia. Mesiäinen sijaitsee heteiden tyvellä tai puuttuu. Heteitä on viisi tai kymmenen, ja niiden palhot ovat rihmamaisia. Sikiäin on lähes kehänpäällinen tai miltei kokonaan kehänalainen, yksilokeroinen ja koostuu emilehdistä, jotka ovat yhtyneet melkein koko pituudeltaan. Istukat ovat parietaalisia eli laitaistukoita. Vartaloita on kaksi. Hedelmänä on epäselvästi kaksinokkainen kota, joka sisältää punertavan purppuvaisia, punertavanruskeita tai mustahkoja, kiiltäviä, soikeahkoja tai munanmuotoisia siemeniä.


title: Mitrakukat

text: Mitrakukat ovat kotoisin Pohjois-Amerikasta, Kiinasta, Japanista, Koreasta, Mongoliasta ja Aasian puoleiselta Venäjän alueelta.


title: Mitrakukat

text: Mitrakukkien suvussa on noin 20 lajia laajasti ymmärrettynä. Fylogeneettisten tutkimusten mukaan suku on kuitenkin polyfyleettinen, ja tulisi jakaa neljäksi tai viideksi suvuksi. Sukulaisuussuhteet muihin rikkokasveihin ovat epäselviä.


title: Kaarna (Tuntematon sotilas)

text: Kaarna on Väinö Linnan "Tuntematon sotilas" -romaanin hahmo, joka esiintyy vain kirjan alussa.


title: Kaarna (Tuntematon sotilas)

text: Kaarna on romaanin kuvaaman konekiväärikomppanian päällikkö jatkosodan alkaessa ja sotilasarvoltaan kapteeni. Kaarna esitellään romaanin ensimmäisessä luvussa, kun hän saapuu katselemaan komppanian harjoitusta paloaukealla. Kaarnan kerrotaan olevan jääkäri ja osallistuneen Aunuksen retkikuntaan. Kaarnan kerrotaan saanen mitaleita talvisodassa. Tämän johdosta hän on tyytymätön siihen, ettei saanut komennettavakseen pataljoonaa. Kaarna kaatuu heti komppanian ensimmäisessä taistelusta yrittäessään innostaa miehiä hyökkäämään. Hänen viimeiset sanansa ovat ""Tankki se on piru!"" hänen kiisteltyään lähetti Mielosen kanssa vihollisen ammunnasta. Lammiosta tulee Kaarnan kuoltua komppanian päällikkö.


title: Kaarna (Tuntematon sotilas)

text: Edvin Laineen vuonna 1955 ohjaamassa elokuvassa "Tuntematon sotilas" Kaarnaa näytteli Pentti Irjala. Rauni Mollbergin vuonna 1985 ohjaamassa uudemmassa filmatisoinnissa hahmoa näytteli Veikko Tiitinen. Vuoden 2017 filmatisoinnissa roolissa nähtiin Pirkka-Pekka Petelius.


title: Kaarna (Tuntematon sotilas)

text: Ilkka Malmberg näkee "Tuntematonta sotilasta" analysoivassa teoksessaan Kaarnassa isällisiä piirteitä. Kaarna on kuolemansa jälkeen erityisesti Kariluodon esikuva. Linna kuvailee Kaarnaa jo viisissäkymmenissä olevaksi vanhaksi mieheksi. Kaarnalla kerrotaan olevan vaimo, jota Lehto on ennen sotaa auttanut muutossa. Kaarnan esikuva oli Linnan oma komppanianpäällikkö Toivo Kärnä, joka niin ikään kaatui pian sodan alettua.


title: Hiedanranta

text: Hiedanranta on suunnitteilla oleva kaupunginosa Tampereella. Hiedanranta rajoittuu etelässä kantatiehen 65 ja Sellukadun varren tontteihin, lännessä Lielahdenkatuun, pohjoisessa Niemenrannan kaupunginosaan ja idässä Näsijärveen. Se on ollut Lielahden puuteollisuusalue, ja Hiedanranta-nimi on aiemmin ollut Näsijärven lahdenpoukaman vanha nimi, mutta unohtunut käytöstä. Nykyisille teollisuusrakennuksille etsitään jo ennen muuta rakentamista uutta käyttöä. Vielä keväällä 2015 alueella oli toimivaa teollisuutta ja 400 työpaikkaa. Siellä on muun muassa Lielahden kartano.


title: Hiedanranta

text: Väliaikainen Hiedanranta on vuonna 2015 aloitettu kokeilu, jossa kartanon ja sellutehtaan alue ja rakennukset avattiin kaupunkilaisten käyttöön. Alueelle on tullut katukulttuuria ja värikästä taidetta. Alueella on muun muassa musiikki- ja taidetapahtumia, sirkustoimintaa, betoninen sisäskeittihalli, kaupunkiviljelyä, liikuntatoimintaa, kuntouttavaa työtoimintaa ja avointa työpajatoimintaa.


title: Hiedanranta

text: Hiedanrannasta on tullut tunnettu katutaiteen kohde näyttävien seinämaalausten ja graffitien takia. Töitä on ollut tekemässä ulkomaisiakin taiteilijoita. Suurimmat seinämaalaukset, kuten taiteilijan Wild Drawing 2017 tekemä, ovat jopa 15 metriä korkeita.


title: Amateur World Series 1943

text: Amateur World Series oli maajoukkueiden välinen baseball turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuonna 1943 kilpailu käytiin Kuubassa 25.syyskuuta - 13. lokakuuta. Joukkueita turnaukseen osallistui neljä. Turnauksessa kukin joukkue kohtasi toisensa neljä kertaa.


title: Lielahden kartano

text: Lielahden kartano sijaitsee Tampereella Hiedanrannan kaupunginosassa. Se ja alueen vesitorni ovat valtakunnallisesti merkittäviä rakennuksia, ja alue kuuluu Pirkanmaan maakunnallisesti arvokkaisiin rakennettuihin kulttuuriympäristöihin. Metsä Board edeltäjineen omisti Lielahden kartanon muiden maa-alueiden ohella, kunnes yhtiö myi alueen rakennuksineen Tampereen kaupungille vuonna 2014 26 miljoonalla eurolla.


title: Lielahden kartano

text: Kartano on ollut ratsutila. Kartanon ja läheiset talot omisti 1872-1904 von Nottbeck -suku, ja päärakennuksen suunnitteli Maria Lydia von Nottbeck. Kartanon osti von Nottbeckeiltä tehtailija J. W. Enqvist, ja sen maille perustettiin Ab J. W. Enqvist Oy:n sellutehdas vuonna 1913. Tehdas osti viereisen Niemen kartanon, joka varsinaisesti oli tavallinen maalaiskartano. Tehtaan työntekijöiden asuinalue rakennettiin Niemen alueelle. Sinne rakennettiin myös mahtava navetta, sillä tila alkoi huolehtia yhtiön elintarvikeomavaraisuudesta. Kartanon nykyisen päärakennuksen rakennutti Finlaysonin tehtailijan poika.. Merkittäviä rakennuksia päärakennuksen lisäksi ovat esimerkiksi myös suojeltu vesitorni sekä Nottbeckien hautausmaa ja kappeli.


title: Elävän musiikin yhdistykset

text: Elävän musiikin yhdistykset oli 1970-luvun lopulla alkanut ilmiö, jossa uuden aallon- ja punk-musiikin innoittamana monet nuoret musiikista ja nuorisokulttuurista kiinnostuneet perustivat yhdistyksiä, jotka järjestivät nuorisomusiikkikeikkoja, tukivat omaehtoista musiikkitoimintaa sekä muuta omaehtoista tai vaihtoehtoista nuorisokulttuuria. Tällaisen toiminnan paikkoja olivat esimerkiksi Helsingissä 'Lepakko' ja 'Kill City'.


title: Tynnyripommi

text:
Tynnyripommi on yleensä räjähteillä täytetty tynnyri, jota käytetään sota-aseena.
Yleisemmin se on räjähteillä, polttonesteellä ja metallisirpaleilla täytetty metallisäiliö, jota käytetään aseena tavallisen pommin tavoin. Tynnyripommeja käytetään esimerkiksi silloin, kun tavallisia lentopommeja ei ole saatavilla. Tynnyripommi on helppotekoinen, huokea ja tuhoisa, mutta epätarkka ase. Tynnyripommit tulivat laajalti tunnetuksi, kun hallituksen joukot pudottivat niitä siviilien niskaan Syyrian sisällissodassa. Länsimaat ja ihmisoikeusjärjestöt pitävät tynnyripommeja siviilejä vastaan käytettävinä terroriaseina. Tämä johtuu siitä, että tynnyripommit ovat melko epätarkkoja.


title: Tynnyripommi

text: Ensimmäiset tiedot tynnyripommien käytöstä on Israelin vuoden 1948 sodasta. Vietnamin sodassa Yhdysvallat käytti tynnyripommeja metsäpalojen sytyttämiseen.


title: Tynnyripommi

text:
Ensimmäiset tällaiset pommit pudotettiin Hamidiyassa Homsissa elokuussa 2012 ja Qusayrissa. Sen jälkeen armeija pudotti paljon "tynnyreitä" Aleppossa. Joulukuussa 2013 tynnyripommi-hyökkäyksissä kuoli 300. Kun siviilit pakenivat Aleppon 2013-2014 massiivisia pommituksia, hallituksen oli helpompaa vallata kortteleita takaisin.
Armeija väitti pommittavansa terroristeja, ei siviilejä.


title: Tynnyripommi

text: Kun hallituksen armeija pudotti tynnyripommeja kapinalliskortteleihin ja kapinallisten valvomiin asutuskeskuksiin helikoptereista, kokonaiset taloryhmät romahtivat. Syyrian armeija käytti sodan jatkuessa "tynnyreitä" entistä useammin. Alussa tynnyreillä koetettiin osua tiettyihin kohteisiin matalalta. Kun kapinallisten ilmatorjunta ajoi tynnyrien pudottajat ylemmäksi, tynnyripommeista tuli epätarkkoja. Armeija alkoi pommittaa tarkoituksella siviilikohteita.


title: Tynnyripommi

text:
Tynnyri tai muu metallisäiliö on täytetty TNT:llä tai muulla räjähteellä, johon on sekoitettu erilaista metalliromua.
Tällaisen pommin valmistus saattaa maksaa vain 200-300 dollaria.
Varhaiset käsintehdyt pommit olivat melko pieniä ja sytytyslangalla sytytettäviä, ja saattoivat räjähtää jo ilmassa, Myöhempiin pommeihin lisättiin siivekkeet ja törmäyksestä räjähtävä sytytin. Pommit pudotettiin tavallisimmin MI-8 ja MI-17 helikoptereista.


title: Tynnyripommi

text: Näitä aseita käytetään harvoin rintamalinjassa niiden epätarkkuuden takia. Tynnyripommi surmaa ja haavoittaa usein siviilejä.Yksi räjähdys saattaa tappaa yli 50 kerralla. Aleppon alueella kuoli näiden aseiden takia ainakin 3000, ja koko sodassa yli 11000 vuosina 2012-2015.


title: Tynnyripommi

text: Tynnyripommien kesäkuuhun 2015 mennessä tappamista yli 12000:sta 96% oli siviilejä Amnestyn ja SOHR:n mukaan.


title: Tynnyripommi

text:
Hallitus oli pudottanut maaliskuun puoliväliin mennessä 5000-6000 tynnyripommia.
Tynnyripommit ovat merkittävä siviilien surmaaja.
Kaikista elokuussa 2014 kuolleista siviileistä tynnyripommeihin kuoli 41%. Lisäksi monet pakenivat kapinallisten valvomalta alueelta, koska tynnyripommit tuhosivat ruoan jakelua.


title: Tynnyripommi

text: Tynnyripommit ovat tuhonneet kapinallisalueilla infrastruktuuria ja ajaneet iskuista hengissä säilyneitä ihmisiä pakoon. Sairaalat ja koulut toimivat maan alla.


title: Tynnyripommi

text: Kun YK:n turvaneuvosto tuomitsi vuonna 2014 tynnyripommien käytön Syyriassa, maan armeija laajensi niiden käyttöä. Todisteet Syyrian tynnyripommeista ovat erittäin laajat mm videomateriaalin osalta. Silti al-Assad on kiistänyt umpimähkään asuinkortteleihin pudotettavien tynnyripommien käytön. YK ei ryhtynyt toimiin tynnyripommien takia.


title: Styrbjörn-luokka

text: Styrbjörn-luokka oli Ruotsin merivoimien kahden Norjasta vuonna 1935 ostetun valaanpyyntialuksen muodostama miinanraivaajaluokka.


title: Ranskan avoin tennisturnaus 2015 – sekanelinpeli

text: Anna-Lena Grönefeld ja Jean-Julien Rojer olivat puolustavat mestarit.


text: Bethanie Mattek-Sands ja Mike Bryan voittivat mestaruuden päihittäen Lucie Hradeckán ja Marcin Matkowskin loppuottelussa luvuin 7–6, 6–1.


title: Rayman Rush

text: Rayman Rush on Ubisoft Shanghain kehittämä ja Ubisoftin julkaisema ajopeli joka julkaistiin PlayStationille Pohjois-Amerikassa ja Euroopassa vuonna 2002.


title: Hugo (videopeli)

text: Hugo on ITE Median kehittämä ja julkaisema pelikokoelma, joka julkaistiin PlayStationille vuonna . Se on kokoelma uudelleentehtyjä "Hugo"-minipelejä paremmilla grafiikoilla ja äänillä. Peli käyttää samoja repliikkejä kuin "Hugo Classic" -tietokonepelit. Pelistä julkaistiin myös Microsoft Windows-versio nimeltä Hugo XL.


title: Hugo (videopeli)

text: Pelissä on kaksi pelitilaa: TV-versio ja pelihalliversio. TV-versiossa voi pelata joko yhden tai kahden pelaajan pelinä jotakin seuraavista peleistä: Metsä, Tukkijoki, Sukellus, Juna, Rullalauta, Vuori ja Lentokone. Pelihalliversiossa on toteutettu vaikeammat versiot TV-version tasoista ja Hugon ohjaaminenkin on vähemmän rajoitettua. Pelaajan päätehtävä on kuljettava samoilla lisäelämillä ja pisteillä kartan läpi, niin että pääsee lopulta Skylla-noidan luolassa tapahtuvaan Köysi-loppukohtaukseen. Pelaaja voi aloittaa pelaamalla ensin joko Metsän tai Tukkijoen. Sitten aloitustasosta riippuen voi valita minkä tason pelaa seuraavaksi. Mentyään pelihalliversiossa läpi yhden tason pelaaja voi halutessaan tallentaa tilanteensa ja jatkaa myöhemmin. Jos pelaaja menee yhden läpipeluun pelihalliversiossa läpi niin, että suorittaa onnistuneesti vähintään kerran läpi jokaisen seitsemästä tasosta ja saa loppukohtauksessa vielä pistebonuksen, saa pelin päävalikkoon avattua minipelin nimeltä Taikakädet.


title: Hugo 2

text: Hugo 2 on ITE Median kehittämä ja julkaisema videopeli joka julkaistiin PlayStationille vuonna . Se on kokoelma uudelleentehtyjä Hugo-minipelejä paremmilla grafiikoilla ja äänillä. Siinä ovat käytössä lähes samat repliikit kuin "Hugo Classic" -peleissä.


title: Hugo 2

text: Pelissä on kaksi pelitilaa: TV-versio ja pelihalliversio. TV-versiossa pelaaja voi pelata joko yhden tai kahden pelaajan pelinä jotakin seuraavista peleistä: Lumilauta, Kelkka, Jääluola, Kaivos, Suo (Hugo Classicissa Nummi), Vuorenjyrkänne ja Salama (perustuu Hugo Classicin Noita-loppukohtaukseen). Pelihalliversiossa on toteutettu vaikeammat versiot TV-version tasoista ja siinä pelataan peräkkäin läpi kaikki pelin seitsemän tasoa samoilla lisäelämillä ja pisteillä. Mentyään pelihalliversiossa läpi yhden tason pelaaja voi halutessaan tallentaa tilanteensa ja jatkaa myöhemmin.


title: Glee: The Music, Volume 4

text: Glee: The Music, Volume 4 on viides albumi FOXin televisiosarjasta Glee, jota esittää suomessa AVA, Sub ja Kutonen. Se sisältää cover-versioita toisen tuotantokauden ensimmäisestä puolikkaasta, ja se julkaistiin 26. marraskuuta 2010. Albumi oli ehdolla vuoden 2011 Grammy-gaalassa parhaan kokoelma-soundtrackin kategoriassa.


title: Glee: The Music, Volume 4

text: Albumi sai ristiriitaisia mielipiteitä kriitikoilta. MTV Newsin mielestä kappaleesta "Empire State of Mind" puuttui vakavuutta ja "The Washington Postin" mielestä siinä yritettiin ehkä hieman liikaa. Jälkimmäinen piti kuitenkin kappaletta "Billionaire" jakson parhaana kappaleena. Kevin McHalen versiota Britney Spearsin kappaleesta "Stronger" ja Lea Michelen versiota Paramoren kappaleesta "The Only Exception" ylistettiin, ja "Entertainment Weekly" piti ensimmäistä sielukkaana ja "Rolling Stone" kutsui jälkimmäistä upeaksi ja herkäksi. Naya Riveran laulua kehuttiin kappaleessa "Me Against the Music", kun Heather Morrisin osuutta kutsuttiin vähemmän erottuvana. Kappaleen "I Want to Hold Your Hand" tulkinta sai sekalaisia kritiikkejä. "Daily News" kutsui Chris Colferin lauluosuutta ja asiatekstiä negatiivisesti, kun taas "The A.V. Club" kutsui sitä yhdeksi sarjan parhaimmista esityksistä. Sekä "The Wall Street Journal" että Zap2it ylistivät duettojen "River Deep, Mountain High" ja "Lucky" lauluosuuksia. "Rolling Stone" ylisti kappaleen "Marry You" laulusovituksia, mutta piti kappaletta "Sway" huonompana kuin Michael Bublén versio.


title: Glee: The Music, Volume 4

text: Alicia Keys ja Travie McCoy olivat kaksi monista artisteista, jotka suostuivat kappaleidensa esittämiseen; ensimmäinen kutsui kappaletta "Empire State of Mind" mahtavaksi. Spears oli vaikuttunut cover-versioista "Stronger" ja "Toxic", ja Paramoren Hayley Williams kehui Michelen lauluosuuksia kappaleessa "The Only Exception". Lisäksi Katy Perry ylisti kappaleensa "Teenage Dream" a capella versiota Darren Crissin laulamana. Cee Lo Green mielisteli MTV Newsille, kun Gwyneth Paltrow teki version hänen kappaleestaan.


title: Sonic the Hedgehog (8-Bit)

text: Sonic The Hedgehog on Ancientin kehittämä ja Segan julkaisema tasohyppelypeli. Peli kuuluu "Sonic the Hedgehog" -pelisarjaan ja se on vuonna Sega Master Systemille ja Sega Game Gearille. Peli on 8-bittinen versio 16-bittisestä "Sonic the Hedgehog" pelistä.


title: Sonic the Hedgehog (8-Bit)

text: Vuonna 2008 peli uudelleenjulkaistiin Wii Virtual Console -pelinä.


title: Fikret Orman

text: Fikret Orman (s. 1967 Istanbul, Turkki) on turkkilainen liikemies ja urheiluvaikuttaja. Hän toimii istanbulilaisen urheiluseuran Beşiktaş JK:n puheenjohtajana.


title: Kustaa Adolf Saarinen

text: Kustaa Adolf Saarinen (16. lokakuuta 1869 Vanaja – 9. marraskuuta 1932 Turku) oli suomalainen maanmittausinsinööri, juristi ja sosialidemokraattien kansanedustaja.


title: Kustaa Adolf Saarinen

text: Saarisen vanhemmat olivat rakennusmestari Gustaf Adolf Saarinen ja Hilda Karolina Vinter. Saarisen puoliso oli Elli Salonen, heidän pojastaan Eino Saarisesta (s. 1901)tuli lääkäri. Saarinen pääsi ylioppilaaksi 1890 Vaasan yksityislyseosta ja suoritti maanmittausinsinöörin tutkinnon Polyteknillisessä opistossa 1895. Myöhemin hän suoritti Helsingin yliopistossa oikeustutkinnon 1916 ja sai varatuomarin arvon 1919. Saarinen toimi varamaanmittarina, nuorempana maanmittarina ja vanhempana maanmittausinsinöörinä Turun ja Porin läänissä 1897–1920. Hän oli Hämeen läänin vt. kuvernöörinä 1917–1918. Viimeksi Saarinen oli Turun väliaikaisen maanjako-oikeuden puheenjohtajana 1920–1926 ja Viipurin maanjako-oikeuden puheenjohtajana 1926–1932.


title: Kustaa Adolf Saarinen

text: Saarinen oli sosialidemokraattien kansanedustaja 1910-1911, edustaen Turun läänin pohjoista vaalipiiriä.


title: Luettelo Kiinan kommunistisen puoleen pääsihteereistä ja puhemiehistä

text: Tämä on luettelo Kiinan kommunistisen puolueen pääsihteereistä sekä puhemiehistä. Luettelossa on otettu huomioon myös ne pääsihteerit tai puhemiehet ennen Kiinan kansantasavallan perustamista vuodesta 1949 alkaen. Kiinan kommunistinen puolue perustettiin vuonna 1921.


title: Lex Vennamo

text: Lex Vennamo oli vuonna 1972 säädetty Suomen puoluelain muutos, jonka mukaan puolueen eduskuntaryhmän hajotessa kyseisen puolueen saama puoluetuki jaettiin uudelleen. Mikäli vähintään puolet eduskuntaryhmästä erosi ja perusti uuden puolueen, sai se oman paikkamääränsä mukaisen osuuden alkuperäisen puolueen puoluetuesta. Lakia kutsuttiin ”Lex Vennamoksi” Suomen Maaseudun Puolueen pitkäaikaisen puheenjohtajan Veikko Vennamon mukaan, vaikka Vennamo lakia vastustikin.


title: Lex Vennamo

text: Laki kumottiin vuonna 2015.


title: Lex Vennamo

text: Laki syntyi vuoden 1972 eduskuntavaalien jälkeen, joissa SMP oli saanut 18 kansanedustajaa. Vaalien jälkeen osa puolueen kansanedustajista syytti puheenjohtaja Vennamoa itsevaltaisista otteista ja lopulta erosi puolueesta, muodostaen Suomen Kansan Yhtenäisyyden Puolueen (SKYP). Vennamo kutsui heitä myöhemmin "seteliselkärankaisiksi", jotka hänen mukaansa lähtivät SMP:stä vain puoluetukien vuoksi. Lex Vennamo lisättiin puoluelakiin saman vuoden joulukuussa. Eduskunnan enemmistön on tulkittu äänestäneen sen puolesta, koska heidän arveltiin halunneen näpäyttää hankalana pidettyä Vennamoa. Lisäksi SKYP:n irtautuminen SMP:stä varmisti sen, että hieman myöhemmin käsitelty Urho Kekkosen presidenttikauden pidentämiseen tarkoitettu poikkeuslaki sai eduskunnassa ratkaisevan 5/6 määräenemmistön, koska Vennamo oli vastustanut lakia, mutta SKYP:n edustajat äänestivät lain ja sen kiireellisyyden puolesta. Yleisen käsityksen mukaan Lex Vennamo säädettiin, jotta riittävä määrä SMP:n edustajia saataisiin houkuteltua poikkeuslain taakse.


title: Lex Vennamo

text: Kekkosen poikkeuslain näkyvimpiin vastustajiin kuulunut Kokoomuksen Tuure Junnila on kirjoittanut, että vaatimus "vähintään puolet" otettiin puoluelain muutokseen toisaalta sen vuoksi, että SMP:n hajoamista pystyttäisiin siten tehokkaasti auttamaan ulkoapäin, mutta toisaalta siksi, että lakimuutos ei edistäisi kapinailmiöitä muissa puolueissa: ""Jos laissa olisi yksinkertaisesti vain säädetty, että puoluetukea on aina vastaavasti muutettava, jos puolueen A eduskuntaryhmästä siirtyy kansanedustajia puolueen B eduskuntaryhmään, sitä olisi silloin voitu soveltaa sellaisiinkin tapauksiin, jotka lakiesityksen antaneessa Sorsan hallituksessa edustettuina olleiden puolueiden kannalta eivät olisi olleet lainkaan toivottavia."" Hyvässä muistissa olivat vielä Vennamon lähtö Maalaisliitosta ja myöhemmin omaksi puolueekseen (TPSL) järjestäytyneiden ns. skogilaisten eroaminen SDP:sta 1950-luvun lopulla. Vennamoa vastaan oli noussut kapinaan 12 SMP:n 18 kansanedustajasta. Junnilan mukaan kapinallisten muodostaman SKYP:n tällä tavoin saaman avun hintana oli puolueen kansanedustajien asettuminen kannattamaan Kekkosen virkakauden pidentämistä poikkeuslaista käytävässä äänestyksessä. Puoluetukilain muutosesityksen puolesta äänestivät kuitenkin useimmat niistäkin Kokoomuksen, RKP:n, LKP:n ja SKL:n kansanedustajista, jotka hieman myöhemmin äänestivät poikkeuslain hyväksymistä vastaan. Junnilan mukaan tämä johtui ennen kaikkea kyllästymisestä vennamolaisten käyttäytymiseen ja heidän eduskunnan aikaa tuhlanneeseen puhetulvaansa ja aloitetehtailuunsa.


title: Lex Vennamo

text: Lex Vennamo merkittiin kumottavaksi Sipilän hallituksen ohjelmaan toukokuussa 2015 perussuomalaisten puheenjohtajan Timo Soinin esityksestä. Syynä arveltiin olevan sen, että Soini pyrkii näin estämään perussuomalaisten mahdollisen hajoamisen vaalikauden aikana. Soini itse sanoi syynä olevan "suuren historiallisen vääryyden korjaamisen" ja kiisti sillä olevan mitään tekemistä mahdollisen halla-aholaisten eroamisen kanssa. Lex Vennamo kumottiin ”Lex Soiniksi” kutsutulla puoluelain muutoksella, joka astui voimaan vuoden 2016 alusta. Tämän seurauksena sininen tulevaisuus ei saanut puoluetukea ryhmän erottua perussuomalaisista 2017.


title: Matts Carlgren

text: Matts Vilhelm Carlgren (s. 24. syyskuuta 1917 Danderyd, k. 23. elokuuta 1999, Tukholma ) oli ruotsalainen urheilujohtaja ja yritysjohtaja.


title: Matts Carlgren

text: Matts Carlgren kuului ruotsalaiseen Kempen metsäteollisuussukuun. Hänen enojaan olivat tunnetut 1900-luvun alun ruotsalaiset metsäteollisuusjohtajat Frans ja Seth Kempe. Hän valmistui ekonomiksi Tukholman kauppakorkeakoulusta vuonna 1944. Sen jälkeen hän toimi toimitusjohtajana Kempen suvun omistamassa historiallisessa ruotsalaisessa metallinjalostusyrityksessä Wedevågs bruks AB vuosina 1953–1962, jonka hallituksen puheenjohtajaksi hän valittiin vuonna 1967. Pääosan ammatillista urastaan Carlgren teki metsäteollisuuden yritysjohdossa. Hän toimi Kempen suvun omistaman metsäteollisuusyhtymä Mo och Domsjö AB:n hallituksen puheenjohtajana vuosina 1965–1973 ja edelleen 1981–1991 sekä yhtiön toimitusjohtajana vuosina 1971–1981.


title: Matts Carlgren

text: Vuonna 1989 Carlgren oli käynnistämässä uutta ruotsalaista TV-kanavaa Nordic Channel, josta tuli myöhemmin Kanal 5. Carlgren oli 1990-luvun alkuun mennessä luonut henkilökohtaisen jättiomaisuuden, mutta vuoden 1991 kansainvälinen finanssikriisi kaatoi Carlgrenin omaisuuskeskittymän. Hänen täytyi luopua Kanal 5:n omistuksestaan, huutokauppafirma Bukowskista sekä sukutilastaan.


title: Matts Carlgren

text: Carlgrenin ura ruotsalaisen urheilun järjestötoiminnassa oli pitkä. Hän toimi vuosina 1965-1973 Ruotsin yleisurheiluliiton puheenjohtajana. Hänet valittiin vuonna 1969 Ruotsin urheilun keskusjärjestön hallitukseen, jossa hän oli vuoteen 1975. Edellisenä vuonna 1968 hänet oli valittu Ruotsin olympiakomitean jäseneksi ja edelleen vuonna 1976 Kansainvälisen olympiakomitean (KOK) ruotsalaisjäseneksi Sven Thofeltin KOK-uran päättyessä. KOK-ja Ruotsin olympiakomiteajäsenyys kestivät vuoteen 1992.


title: Matts Carlgren

text: Matts Carlgrenin veljenpoika on Reinfeltin hallituksen ympäristöministeri keskustapoliitikko Andreas Carlgren.


title: Luettelo Saksan maavoimien kalustosta

text: Tämä on luettelo Saksan maavoimien nykyisestä kalustosta.


title: Luettelo Saksan ilmavoimien kalustosta

text: Tämä on luettelo Saksan ilmavoimien nykyisestä kalustosta.


title: Eurooppalainen veljeskunta

text: Eurooppalainen veljeskunta – Runoilijamatka halki Saksan on vuonna 1942 ilmestynyt runoilija Arvi Kivimaan matkakertomus natsi-Saksasta. Se julkaistiin kaksi vuotta myöhemmin myös saksaksi nimellä "Europäische dichterreise durch Deutschland". Saksankielisessä laitoksessa on mukana matkan aikana tehtyjä piirroksia eri rakennuksista ja maisemista. Kivimaa oli tuolloin Europäischen Schriftsteller-Vereinigung -kirjailijaliiton jäsen, joka oli Joseph Goebbelsin johtaman Saksan propagandaministeriön PEN Internationalin vastapainoksi perustama järjestö.


title: Eurooppalainen veljeskunta

text: Kivimaa vieraili natsi-Saksassa lokakuussa 1941, jolloin hän osallistui Suomen Kirjailijaliiton lähettämänä Weimarissa järjestetyille runoilijapäiville. Vierailuun liittyi Saksan kiertomatka, jolla Kivimaan lisäksi oli mukana neljätoista kirjailijaa eri puolilta Eurooppaa, sekä heidän isäntinään toimineita saksalaisia kirjailijoita. Seurueen saattajina oli armeijan upseereita sekä natsien propagandaministeriön edustaja.


title: Eurooppalainen veljeskunta

text: Teoksessaan Kivimaa muun muassa ylistää kansallissosialistisen vallankumouksen vaikutusta Saksan kulttuurielämään ja ihannoi heidän luomaansa ”Uutta Eurooppaa”, joka ”nykyhetken kärsimyksistä rakentaa sillan parempaan, inhimillisempään tulevaisuuteen”. Se sisältää myös joitakin antisemitistisiä viittauksia. Hänen mukaansa germaani on ”hallitsevan rodun jäsen”, joka on ”irroittanut juutalaiset Saksan valtioruumiista”. Kivimaa itse sanoi kirjan olevan ”subjektiivinen ja henkilökohtainen tunnustus”.


title: Eurooppalainen veljeskunta

text: Jatkosodan jälkeen lokakuussa 1945 teos poistettiin valvontakomission määräyksestä sekä kirjastoista että kirjakaupoista.


title: Fa’afafine

text: Fa'afafine ovat Samoalla eläviä ihmisiä, joita pidetään kolmannen sukupuolen edustajina. Se on ollut Samoalla arvostettu rooli viimeistään 1900-luvun alulta saakka ja joidenkin teoretisointien mukaan olennainenkin osa samoalaista yhteiskuntaa. He ovat syntyneet miespuolisiksi, ja heillä on sekä miehisiä että naisellisia ulkoisia sukupuolipiirteitä.


title: W (täsmennyssivu)

text: W voi viitata esimerkiksi seuraaviin:


title: Femte akten

text: Femte akten – litterär resa genom det yngsta Tyskland on vuonna 1937 ilmestynyt suomenruotsalaisen kirjailijan Göran Steniuksen esseekokoelma ja matkakertomus natsi-Saksasta. Hän asui kesällä 1936 Travemünden saksalais-pohjoismaisessa kirjailijakodissa ja vieraili myös Berliinin olympiakisoissa sekä Nürnbergin puoluepäivillä. Steniuksen matkaseurana oli Olavi Paavolainen, joka julkaisi omia vaikutelmiaan kirjassa "Kolmannen valtakunnan vieraana".


title: Femte akten

text: Teoksessaan Stenius pyrkii säilyttämään puolueettomuuden kansallissosialistisen Saksan oppeihin nähden ja keskittyy raportoimaan maan kirjallisuus- ja kulttuurielämästä. Hän ei kirjassaan tuo kriittisesti esille maan hallinnon epädemokraattisuutta eikä liioin sen rotuoppeja. Sen vuoksi teosta on myös kutsuttu pelkästään ajan saksalaisen nykykirjallisuuden esittelyksi.


title: Femte akten

text: Steniuksen kirja on saanut nimensä Johann Wolfgang von Goethen "Faustin" viidennestä näytöksestä, jossa sen päähenkilön omistautuminen yhteiskunnan rakentamiseen aikakauden saksalaisten tulkintojen mukaan ennakoi kansallissosialismia.


title: Elena Ferrante

text: Elena Ferrante on italialainen kirjailija. Hänen oikea henkilöllisyytensä ei ole tiedossa. Ferrante kuvaa teoksissaan oppineiden naisten elämää yhteiskunnallisen kuohunnan keskellä.


title: Elena Ferrante

text: Ferrante sai vuonna 1992 Elsa Morante -palkinnon teoksesta "Amalian rakkaus" (1992). Ferranten romaani "Storia della bambina perduta" (2014) oli vuoden 2015 Strega-palkinnon ehdokkaana. Teoksen englanninnos "The Story of the Lost Child" oli vuoden 2016 kansainvälisen Booker-palkinnon lyhyellä listalla.


title: Elena Ferrante

text: Ferranten henkilöllisyydestä on esitetty useita arvauksia. Yksi esitetty arvaus on kääntäjä Anita Raja, jonka puoliso on kirjailija Domenico Starnone. Raja on kääntänyt italiaksi muun muassa Christa Wolfin teoksia. Käännökset on julkaissut kustantamo Edizioni e/o, joka julkaisee myös Ferranten kirjoja. Italiassa herätti vuonna 2016 paheksuntaa tutkivan toimittajan Claudio Gattin selvitystyö, jonka tuloksena Gatti esitti, että salanimen takana olisi juuri Anita Raja. Artikkeliaan varten Gatti tutki Rajan kiinteistöomistuksia ja nimettömästä lähteestä saamiaan tietoja Rajan palkkioista. Ferrante on perustellut salanimen käyttöä halulla säilyttää yksityisyys.


title: Elena Ferrante

text: "Amalian rakkaudesta" on Mario Martone ohjannut elokuvan "Salattu rakkaus" (1995), joka oli ehdolla Kultaisen palmun saajaksi Cannesin elokuvajuhlilla. Teoksesta "Hylkäämisen päivät" (2002) on Roberto Faenza ohjannut elokuvan "I giorni dell’abbandono" (2005).


title: Vallitunsaari

text: Vallitunsaari on saari Kemijoessa Isohaaran vesivoimalaitoksen vieressä. Se on alkujaan ollut vesivoimayhtiön työntekijöiden asuinalue ja suljettu ulkopuolisilta, mutta nykyisin se on avoin. Saaren omistaa PVO-Vesivoima Oy, joka on yrittänyt turhaan myydä sitä.


title: Vallitunsaari

text: Saarella on saksalaisten vankileirin alueella neuvostosotilaiden hauta-alue.


title: USS Woolsey

text: USS Woolsey (runkonumero DD77) oli Yhdysvaltain laivaston Wickes-luokan hävittäjä, joka valmistui pian ensimmäisen maailmansodan päätyttyä.


title: USS Woolsey

text: Yhdysvaltain laivasto tilasi aluksen nimettömänä hävittäjä No. 77:na Bathista Mainen osavaltiosta Bath Iron Worksiltä, missä köli laskettiin 1. marraskuuta 1917. Laivastoesikunnan 1. elokuuta 1918 päivätyllä käskyllä alus nimettiin "USS Woolseyksi" ja laskettiin vesille 17. syyskuuta 1918 kumminaan rouva Elise Campau Wells. Alus otettiin palvelukseen 30. syyskuuta ensimmäisenä päällikkönään Frederick V. McNair.


title: USS Woolsey

text: Bathin edustalla järjestettyjen koeajojen ja Bostonin laivastontelakalla ja Newport Toledon laivastoasemalla tehtyjen varustamisten päätyttyä "Woolsey" lähti 9. lokakuuta New Yorkiin kohdatakseen "USS Virginian" Euroopan matkaa varten. Alukset lähtivät 13. lokakuuta New Yorkin satamasta suojaten saattuetta HX-52. Suhteellisen tapahtumaköyhän matkan päätteeksi saattue luovutettiin Britannian kuninkaallisen laivaston saattajille 22. lokakuuta. "Woolsey" suuntasi tehtävästä vapauduttuaan Islannin pohjoisosassa sijaitsevaan Buncranaan, jonne se saapui seuraavana päivänä. Kaksi päivää myöhemmin alus lähti merelle kohti Azorien Ponte Delgadaa, josta se jatkoi tankkauksen jälkeen matkaansa. Alus saapui New Yorkiin 5. marraskuuta. Oltuaan kuukauden New Yorkissa, minä aikana sotatoimet päättyivät aselepoon 11. marraskuuta. Alus lähti New Yorkista Eurooppaan liittyäkseen Yhdysvaltain laivasto-osastoon. Alus saapui Brestiin 20. joulukuta ilmoittautuen Eurooppaan sijoitetun laivasto-osaston komentajalle.


title: USS Woolsey

text: Alus suoritti seuraavien seitsemän kuukauden aikana erilaisia tehtäviä Euroopassa kuten toimien yhteysaluksena kuljettaen postia ja matkustajia Brestin ja Britteinsaarten satamien ennen kaikkea Plymouthin ja Southamptonin välillä. Alus oli 11. maaliskuuta 1919 yksi neljästä hävittäjästä, jotka saattoivat presidentti Woodrow Wilsonia kuljettaneen "George Washingtonin" Brestiin. "Woolsey" saattoi Versailles'n rauhankokouksen päätyttyä presidenttiä kuljettaneen "George Washingtonin" Yhdysvaltoihin. Alukset lähtivät Brestistä kesäkuun lopulla 1919 ja ne saapuivat Hampton Roadsiin 8. heinäkuuta.


title: USS Woolsey

text: Kymmenen päivää saapumisensa jälkeen "Woolsey" lähti jälleen merelle liittyäkseen Tyynenmeren laivastoon. Alus saapui 24. heinäkuuta Panamaan läpäisten kanavan ja jatkaen matkaansa kohti Havaijilla järjestettäviä sotaharjoituksia, joiden päätyttyä se palasi San Diegoon. Alus poistettiin 31. toukokuuta 1920 Mare Islandin laivastontelakalla palveluksesta ja se palautettiin palvelukseen 20. lokakuuta. Alus liittyi Tyynenmeren laivastoon, jonka mukana se operoi Yhdysvaltain länsirannikolla. Alukseen törmäsi 26. helmikuuta 1921 Panaman edustalla lähellä Coiban saarta "SS Steel Inventor", jonka keula leikkasi hävittäjän rungon kahtia. "Woolsey" upposi turman seurauksena.


title: Vallen kalliopiirrokset

text: Vallen kalliopiirrokset eli Finnhågenin kalliopiirrokset sijaitsevat Norjassa Nordlandissa Ballangenissa. Kohde sijaitsee Ofotvuonon lahden haaran Efjordenin rannan tuntumassa. Piirroksia pidetään Norjan vanhimpina kalliopiirroksina, ja niiden piirtäjinä pidetään jääkauden jälkeisen ajan ensimmäisiä asukkaita.


title: Vallen kalliopiirrokset

text: Norjassa vallitsee yleinen yksimielisyys siihen, että useimmat kalliopiirrokset on piirretty aikoinaan veden äärelle. Koska jääkauden jälkeinen maankohoaminen on nostanut piirroskentät korkealle merenpinnan yläpuolelle, voidaan tällaiset piirrokset ajoittaa maankohoamisen avulla. Vallen molemmat kuvakentät sijaitsevat 73 metriä merenpinnan yläpuolella (mpy), ja se vastaa ajoituksena 9600 BP eli 9150−8840 eaa.. Piirrokset ovat ajoituksen mukaan Norjan vanhimpia kalliopiirroksia, ja niiden piirtämisen aikoina elettiin mesoliittista kivikautta.


title: Vallen kalliopiirrokset

text: Vallen piirroskentät rekisteröitiin vasta vuonna 1931, ja ne tunnetaan vanhemmassa kirjallisuudessa Finnhågenin nimellä läheisen vuoren huipun mukaan. Ne sijaitsevat Efjordenin vuonon länsipuolella Vallen maatilan mailla metsärajan yläpuolella 150 metrin etäisyydellä toisistaan, ja niiden lähelle pääsee kätevimmin veneellä.


title: Vallen kalliopiirrokset

text: Mikäli piirroksien ajoitus on oikea, oli merenpinta piirtämisen aikoihin yli 70 metriä nykyisen merenpinnan yläpuolella. Silloin Vallebuktanin lahti oli merenpohjaa ja Moldforvikanpuron laakso sijaitsi veden alla. Mainittu puro laski mereen aivan kalliopiirrosten Valle 1 kohdalla. Piirrokset sijaitsivat saaren ainoan tasaisen alueen rannassa.


title: Vallen kalliopiirrokset

text: Kohde Valle 1 sijaitsee silokallion eteläpuolella, ja se viettää 40 asteen jyrkkyydellä kohti ohi virtaavaa Moldforvikan puroa, joka virtaa aivan kuvien alapuolella. Piirroskentässä, jonka koko on 10,5 × 1,6 metriä, näkyy viisi kuviota tai niiden katkelmaa. Selvimmin erottuvat kuviot ovat hylje (1,47 metriä pitkä) ja pyöriäinen (1,48 m), jotka sijaitsevat lännessä. Näiden lähellä sijaitsee osittain piirretyt peura (1,66 m) ja hylje (2,29 m). Itäisin kuvio on niin huonosti säilynyt, ettei siitä voi päätellä, esittääkö se hyljettä vai peuraa (1,24 m).


title: Vallen kalliopiirrokset

text: Kohde Valle 2 sijaitsee noin 60 metriä leveällä ja 2 metriä korkealla silokalliolla, joka viettää alas etelään 60 asteen kulmassa. Kuvakentästä erottuu vain kaksi kuviota, jotka esittävät karhua (2,26 × 1,26 metriä) ja sen itäpuolella olevaa peuraa (2,0−2,5 m leveä). Peura erottuu nykyään niin heikosti, että se luokitellaan tunnistamattomaksi maaeläimeksi. Kuviot on piirretty kallioon hiomalla sen pinta sileäksi ja vaaleaksi 2−2,5 cm leveillä viivoilla. Sekä Helge Gjessing että Hesjedal ovat sitä mieltä, että karhu on nimenomaan jääkarhu.


title: Vallen kalliopiirrokset

text: Kuvioiden välinen etäisyys on 29 metriä, ja esimerkiksi Anders Hesjedal on tulkinnut karhun ja peuran asettamisen etäälle toisistaan pedon ja saaliin vastakkaisasetteluna.


title: The Keeper: The Legend of Omar Khayyam

text: The Keeper: The Legend of Omar Khayyam (Isossa-Britanniassa nimellä Empire Rising) on vuonna 2005 ensi-iltansa saanut Kayvan Mashayekhin ohjaama, tuottama ja käsikirjoittama yhdysvaltalainen historiallinen seikkailudraamaelokuva, joka kertoo intellektuelli Omar Khaijamin (1048–1131) elämästä. Elokuvan pääosia näyttelevät Bruno Lastra, Moritz Bleibtreu ja Vanessa Redgrave. Ohjaaja Mashayekh laati elokuvan käsikirjoituksen Belle Averyn kanssa. Avery oli myös tuottamassa elokuvaa Mashayekhin ja Sep Riahin kanssa. Riahi myös näyttelee pientä roolia elokuvassa. Elokuva on ohjaaja Mashayekhin ensimmäinen ohjaustyö.


title: The Keeper: The Legend of Omar Khayyam

text:
"The Keeper: The Legend of Omar Khayyam" kertoo 12-vuotiaasta Kamran-nimisestä pojasta, joka saa tietää polveutuvansa 1000-luvun alussa eläneestä persialaisrunoilija, -matemaatikko ja -tähtitieteilijä Omar Khaijamista. Tarina tästä Khaijamin elämästä on kulkeutunut Kamranin suvussa sukupolvelta toiselle, ja nyt on hänen vuoronsa pitää huolta tarinan kulkeutumisesta tuleville sukupolville. Elokuvan juoni menneessä, 1000-luvun alussa, kertoo kuinka Omar Khaijamin, Hassan-i Sabbahin ja heidän yhteinen rakkautensa kauniiseen naiseen erottavat heidät ikuisesta ystävyydestään.
Alun alkaen "The Keeper: The Legend of Omar Khayyam" -elokuvan hanke aloitettiin ja lopetettiin kahteen kertaan rahoituksen puutteen takia. Syksyllä 2001 elokuvan hanke keskeytettiin syyskuun 11. päivän terroritekojen takia, koska kaikki rahoittajat vetäytyivät projektista. Tämän jälkeen kukaan ei halunnut puhua Mashayekhin kanssa elokuvaprojektista vuoteen.


title: The Keeper: The Legend of Omar Khayyam

text: "The Keeper: The Legend of Omar Khayyam" kuvattiin työnimillä "Omar" ja "The Keeper" lähes kokonaan Uzbekistanin Bukharan ja Samarkandin kaupungeissa. Elokuvan muita kuvauspaikkoja olivat Santa Clarita Kaliforniassa, Houston Texasissa ja Lontoo Englannissa. Guide Company Films Inc. oli elokuvan tuotantoyhtiönä.


title: The Keeper: The Legend of Omar Khayyam

text: "The Keeper: The Legend of Omar Khayyam" sai ensi-iltansa Yhdysvalloissa 10. kesäkuuta 2005, jolloin se pääsi rajoitettuun teatterilevitykseen. Elokuvaa esitettiin 14:ssä Yhdysvaltain kaupungissa yli vuoden ajan. Arrival Pictures vastasi elokuvan teatterilevityksestä Yhdysvalloissa. Houstonin, New Yorkin ja Lontoon elokuvan voittoa tavoittelemattomissa esityksissä elokuva keräsi melkein 200 000 dollaria lasten syöpäsäätiöiden hyväksi. "The Keeper: The Legend of Omar Khayyam" esitettiin myös Moskovan elokuvajuhlilla 17. kesäkuuta 2005.


title: The Keeper: The Legend of Omar Khayyam

text: Rotten Tomatoes -sivuston mukaan 41% kriitikoista on antanut "The Keeper: The Legend of Omar Khayyam" -elokuvalle positiivisen arvosanan 5,3/10 keskiarvolla. Keräys perustuu 22 arviointiin. 153 käyttäjästä 43% on antanut elokuvalle positiivisen arvosanan 3,3/5 keskiarvolla. Metacritic-sivuston mukaan 12 arvostelun perusteella elokuva on saanut 43 pistettä sadasta mahdollisesta. Metacriticin 15 käyttäjää on antanut elokuvalle keskiarvon 7,9/10. Internet Movie Databasen 532 käyttäjää on antanut elokuvalle keskiarvon 6,9/10. Arrival Pictures julkaisi elokuvan DVD:nä 5. syyskuuta 2006.


title: The Keeper: The Legend of Omar Khayyam

text: Elokuvan käsikirjoitus on valittu säilytettäväksi Yhdysvaltain elokuva-akatemian käsikirjoituskokoelmassa.


title: Roksarsoni

text: Roksarsoni (CHAsNO) on arsonihappoihin kuuluva orgaaninen yhdiste. Yhdistettä on käytetty lisäaineena eläinten rehuissa kokkidien aiheuttaman kokkidioosin ehkäisyyn ja hoitoon sekä siipikarjan kasvua lisäävänä aineena.


title: Roksarsoni

text: Huoneenlämpötilassa roksarsoni on vaaleankeltaista kiteistä ainetta. Kiteet suurenevat ja lopulta rikkoontuvat lämmitettäessä. Yhdiste liukenee hieman kylmään veteen ja hyvin kuumaan. Se liukenee myös metanoliin ja etanoliin, mutta ei poolittomiin orgaanisiin liuotiimiin kuten dietyylieetteriin tai etyyliasetaattiin. Roksarsoni tehoaa muun muassa "Histomonas"- ja "Eimeria"-sukujen eliöihin.


title: Roksarsoni

text: Roksarsonia valmistetaan nitraamalla natrium-p-hydroksifenyyliarsonaattia väkevien typpi- ja rikkihappojen seoksella 0 °C:n lämpötilassa.


title: Roksarsoni

text: Roksarsonia on lisätty siipikarjan ja sikojen rehuun kokkidioosin ehkäisemiseksi erityisesti Yhdysvalloissa. Sen on havaittu myös parantavan eläinten ravinnon hyötyosuutta ja edistävän siipikarjan kasvua. Sitä on lisätty rehuihin tyypillisesti 44–47 ppm:n pitoisuuksina. Aine vedettiin Yhdysvalloissa markkinoilta, koska kanojen maksassa havaittiin huomattavan korkeita arseenipitoisuuksia ja aineen pelättiin siirtyvän kanojen muniin ja lihaan ja sitä kautta myös ihmiselimistöön. FDA kielsi roksarsonin käytön eläinten rehuissa yhdessa karbarsonin ja arsaniilihapon kanssa helmikuusta 2014 alkaen. Euroopan Unionin alueella arseenia sisältävien aineiden lisäys eläinten rehuihin on kielletty jo aikaisemmin. Roksarsoni on lääkeaineena käytetyn salvarsaanin valmistuksen lähtöaine.


title: Luettelo YK:n pakkausnumeroista 1101–1200

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 1101–1200.


title: HMS Starkodder (51)

text: HMS Starkodder (runkonumerot 1 ja 51) oli Ruotsin laivaston Styrbjörn-luokan miinanraivaaja.


title: HMS Starkodder (51)

text: Akers Mekaniske Verksted A/S:n valmisti valaanpyyntialus "Grahamin", joka laskettiin vesille 1925. Ruotsin merivoimat osti 1935 aluksen Norjasta ja asetti sen palvelukseen nimellä "HMS Starkodder". Alus aseistettiin vanhalla 37 millimetrin kanuunalla.


title: HMS Starkodder (51)

text: Vuonna 1941 aluksen kanuuna korvattiin 20 millimetrin M/40 -ilmatorjuntatykillä ja M/43 raivaimella ja se liitettiin Göteborgiin muodostettuun raivaajaosastoon. Vuonna 1948 alus siirrettiin emäalukseksi. Alus poistettiin palveluksesta 1. joulukuuta 1959 ja se myytiin 1961 Göteborgiin Skrot & Avfallsprodukter AB:lle romutettavaksi.


title: HMS Styrbjörn (52)

text: HMS Styrbjörn (runkonumerot 2 ja 52) oli Ruotsin laivaston Styrbjörn-luokan miinanraivaaja.


title: HMS Styrbjörn (52)

text: Framnaes Mekaniske Verksted A/S:n valmistama valaapyyntialus "Klo" laskettiin vesille 1923. Ruotsin merivoimat osti 1935 aluksen Norjasta ja asetti sen palvelukseen nimellä "HMS Styrbjörn".


title: HMS Styrbjörn (52)

text: Toisen maailmansodan alkaessa alus liitettiin Göteborgiin sijoitetun laivaston miinanraivaajaosastoon. Sodan aikana aluksen runkonumero muutettiin 52:ksi. Vuonna 1948 se luokiteltiin lautaksi, minkä jälkeen se kuljetti materiaalia ja henkilöstöä pitkin rannikkoa. Alus poistettiin palveluksesta 1. joulukuuta 1959 ja se myytiin 1961 Holmsundiin W. Andersson & Co:lle hinaajaksi, joka sai samalla uuden nimen "Björn". Alus romutettiin 1973 Ystadissa.


title: Sytyke

text: Sytyke eli virike (”syttö”) on tulen sytyttämisessä apuna käytettävä helposti syttyvä materiaali, jonka avulla tuli saadaan helpommin tarttumaan varsinaiseen polttoaineeseen, lähinnä puuhun tai hiileen. Sytykkeenä on käytetty monenlaisia asioita, kuten kuivaa ruohoa tai lehteä, ohuita risuja, tuohta, käpyjä, puunlastuja, vuoltuja kiehisiä, ja nykyaikana myös erityisesti sytykkeeksi tarkoitettuja erikoismateriaaleja kuten sytyspaloja, jotka syttyvät helposti ja palavat pitkään.


title: Billin ja Tedin uskomaton seikkailu

text: Billin ja Tedin uskomaton seikkailu ("Bill & Ted’s Excellent Adventure", VHS-videona Suomessa nimellä Bill & Ted – paluu menneisyyteen) on vuonna 1989 ensi-iltansa saanut Stephen Herekin ohjaama tieteis-komedia. Sen jatko-osaksi tehtiin vuoden 1991 "Billin ja Tedin maailma" ("Bill & Ted’s Bogus Journey").


title: Billin ja Tedin uskomaton seikkailu

text: Kaksi älytöntä poikaa Bill ja Ted saavat Rufuksen avulla käsiinsä puhelinkopiksi naamioutuneen aikakoneen. Billin isä aikoo lähettää Billin Alaskaan sotilaskouluun, jos tämä ei saa täysiä pisteitä tulevasta historian esitelmästä. Bill ja Ted päättävät siis lähteä menneisyyteen ja hakea kotiinsa historian merkkihenkilöitä. Elokuvan lopussa Rufus kertoo miksi Bill ja Ted olivat valittuja: jos Bill olisi joutunut Alaskaan, he eivät voisi perustaa bändiään Wyld Stallynsia ja olisi syttynyt 3. maailmansota.


title: Deutsch-Nordische Schriftstellerheim

text: Deutsch-Nordische Schriftstellerheim eli Saksalais-pohjoismainen kirjailijakoti oli vuosina 1934–1938 Saksan Travemündessa toiminut kirjailijakoti, jonka ylläpidosta vastasi Joseph Goebbelsin johtama propagandaministeriö. Sen tarkoituksena oli maiden välisten kulttuuriyhteyksien edistäminen ja sitä kautta talossa vierailleiden kirjailijoiden saaminen myötämielisiksi kansallissosialistiselle aatteelle. Viereisessä Lyypekissä oli jo vuodesta 1921 lähtien vaikuttanut Saksan ja Pohjoismaiden välisiä kauppa- ja kulttuurisuhteita edistänyt järjestö Nordische Gesellschaft, johon myös Travemünden Saksalais-pohjoismainen kirjailijakoti kytkeytyi.


title: Deutsch-Nordische Schriftstellerheim

text: Kirjailijakoti toimi aivan meren rannalla sijaitsevassa Haus Royal -nimisessä huvilassa osoitteessa Kaiserallee Nr. 6. Paikalliset asukkaat tunsivat sen oman murteensa mukaisella nimityksellä "Dat Dichterhuus" eli "Kirjailijatalo". Ajatus kirjailijakodin perustamisesta esitettiin jo ennen natsien valtaannousua vuonna 1931, mutta se aloitti toimintansa vasta kolme vuotta myöhemmin Saksan propagandaministeriön rahoittamana. Talon ensimmäisessä kerroksessa sijaitsivat yhteiset kokoontumistilat sekä kirjasto, kirjailijoiden asuinhuoneet olivat rakennuksen yläkerrassa. Jokainen kirjailija sai asua talossa ilmaiseksi kesäkautena kolmen kuukauden ajan. Pohjoismaisten lisäksi kirjailijakodissa asui myös kolme saksalaista kirjailijaa. Varsinaisen kirjoitustyön ohella Pohjoismaisten vieraiden oli tarkoitus oli myös tutustua ja vaihtaa ajatuksia paikallisten kirjailijoiden ja kulttuurihenkilöiden kanssa. Perimmäisenä tarkoituksena oli saada heidät myöhemmin kotimaissaan kirjoittamaan myötämielisesti Saksan natsihallinnosta ja sen ideologiasta. Kulttuuriväen lisäksi talossa pistäytyi myös muun muassa urheilijoita. Esimerkiksi kesällä 1934 iltapäiväteellä vieraili Travemündessä harjoitusleiriä pitänyt nyrkkeilyn raskaan sarjan maailmanmestari Max Schmeling. Viimeiset kirjailijavieraat kävivät talossa vuonna 1938.


title: Deutsch-Nordische Schriftstellerheim

text: Suomesta Saksalais-pohjoismaiseen kirjailijakotiin kutsuttiin vuosittain kaksi kirjailijaa, joista toinen oli suomen- ja toinen ruotsinkielinen. Kesällä 1934 Travemündessa vierailivat Lauri Viljanen ja Tito Colliander, 1935 Toivo Lyy ja Ragnar Ekelund sekä 1936 Olavi Paavolainen ja Göran Stenius. Jotkut kirjailijat myös kieltäytyivät kutsusta, kuten Yrjö Jylhä 1935 ja vuotta myöhemmin F. E. Sillanpää ja Arvi Kivimaa. Heistä Kivimaa kuitenkin tunnettiin myöhemmin natsimielisenä ja hän vieraili Saksassa vuonna 1941. Paavolainen ja Stenius julkaisivat omalta vieralultaan matkakertomukset "Kolmannen valtakunnan vieraana" ja "Femte akten", joista erityisesti Paavolaisen teos on tunnettu jopa kansainvälisesti.


title: Liv (nimi)

text: Liv on alun perin norjalainen naisen etunimi, joka viime vuosikymmeninä on varsinkin näyttelijä Liv Ullmannin vaikutuksesta tullut laajalti käyttöön muissakin maissa. Nimi johtuu todennäköisesti joko "suojaa" tai "turvaa" tarkoittavasta sanasta "hlif" tai "elämää" tarkoittavasta sanasta "liv".


title: Liv (nimi)

text: Suomessa nimi Liv on Väestörekisterikeskuksen tietojen mukaan annettu toukokuuhun 2015 mennessä noin 210 henkilöille, joista hieman yli puolet on 2000-luvulla syntyneitä. Vuodesta 2015 lähtien Livin nimipäivä on suomenruotsalaisen kalenterin mukaan 29. toukokuuta


title: Luettelo Kiinan kansantasavallan presidenteistä

text: Tämä on luettelo Kiinan kansantasavallan presidenteistä.


text: Vuosina 1954–1975 presidentin virka tunnettiin nimellä Kansantasavallan puhemies. Vuosina 1975–1982 virka oli lakkautettu ja Kiinan kansankongressin puhemiehellä oli presidentin valtuudet. Presidentin virka palautettiin vuoden 1982 perustuslakiuudistuksessa, mistä alkaen presidentti on toiminut Kiinan kansantasavallan valtionpäämiehenä.


title: World League for Freedom and Democracy

text: World Anti-Communist League (WACL, Maailman kommunisminvastainen yhdistys) on vuonna 1966 Taipeissa Taiwanissa perustettu äärioikeistolainen järjestö. Järjestö on sittemmin muuttanut nimensä World League for Freedom and Democracyksi (suomeksi ”Maailman vapauden ja kansanvallan yhdistys”). Järjestön perustamisen tarkoitus oli taistella kommunismia vastaan ”epätavallisin menetelmin”. WACL toimi yli sadassa valtiossa ja kuudessa maanosassa.


title: World League for Freedom and Democracy

text: Erityisen tarmokkaita Euroopassa olivat aiemmat SS-upseerien verkostoon kuuluneet ODESSAn jäsenet. (Organisation der ehemaligen SS-Angehörigen, eli "Entisten SS:n jäsenten järjestö"). Kuuluisa SS-upseeri Otto Skorzeny johti järjestön Espanjan-konttoria.


title: World League for Freedom and Democracy

text: Järjestö on yhdistetty muun muassa contrien ja kuolemanpartioiden tukemiseen Nicaraguassa ja muualla latinalaisessa Amerikassa. WACLin kokouksiin on ollut osallistumista usealta taholta, esimerkiksi korealainen Yhdistymiskirkko eli moonilaisuus miljoonien dollarien tukineen WACLille ja yhdysvaltalainen poliitikko ja senaattori John McCain on mainittu.


title: World League for Freedom and Democracy

text: Tanskassa useat poliitikot ovat olleet yhteydessä WACLiin. Muun muassa Tanskan kansanpuolueen Pia Kjærsgaard oli 1988 vieraana järjestön kokouksessa Taipeissa. Tanskan WACL:n johtaja on ollut kunnallispoliitikko Erik Dissing.


title: World League for Freedom and Democracy

text: Myös Ruotsissa WACLilla on ollut osasto vuodesta 1967.


title: Saalasti (yritys)

text: Saalasti Oy on suomalainen biopolttoaineiden käsittelyyn tarkoitettujen laitteiden valmistaja. Yrityksen koneet toimivat pääasiassa suurissa voimalaitoksissa ja sellutehtaissa ja sen tuotteita ovat erilaiset murskaimet ja hakkurit sekä kuorta kuivaavat kuoripuristimet. Saalasti toimittaa myös kokonaisia biomassankäsittelylaitoksia.


title: Saalasti (yritys)

text: Saalastin tarina alkoi vuonna 1945 Tapio Saalastin (1912-1994) perustettua patenttitoimisto Saalastin Tampereelle. Insinööritoimistoksi Saalasti rekisteröityi 1954. Tällä toiminimellä yritys kulki vuoteen 1981 saakka, jolloin se rekisteröitiin osakeyhtioksi, Saalasti Oy:ksi.


title: Saalasti (yritys)

text: 1940-luvun lopulla Saalasti osti ja kunnosti Yhdysvaltojen armeijan ylijäämätavaraa ja välitti sitä eteenpäin. Tämän toiminnan ohessa pyöri myös patenttitoimisto. Samaan aikaan Saalasti muutti sotakorvauksiksi tarkoitettuja mutta Suomeen jääneitä kapearaiteisia Valmetin valmistamia Move21 puukaasuvetureita dieselkäyttöisiksi ja osan kyseisistä vetureista Suomen vakioraideleveydelle sopiviksi.


title: Saalasti (yritys)

text: 1950-luvulla Saalastin tuotevalikoimaan tuli itsesuunniteltuja tuotteita. Näitä olivat mm. paalujuntta ja metsäaura. 1950-luvun puolivälin jälkeen Saalasti suuntautui rautatiekaluston suunnitteluun, valmistukseen ja huoltoon. 1956 valmistuikin Saalastin ensimmäinen veturi Otso 1. Monia vuosikymmeniä rautatiekalusto oli Saalastin merkittävin toimiala. 1980-luvulla Saalastin tuotevalikoimaan saatiin yrityksen ensimmäinen biopolttoaineiden käsittelyyn tarkoitettu laite Bark Master. Kuoripuristimia myydän edelleen Saalasti Press nimellä. Kuoripuristimesta alkoi Saalastin suuntautuminen biomassankäsittelylaitteisiin.


title: Saalasti (yritys)

text: Nykyään rautatiekalustotoiminta on Saalastin tytäryhtiön Teräspyörän alla ja Saalasti Oy keskittyy yksinomaan biopolttoainettakäsittelevien laitteiden suunnitteluun, valmistukseen, myyntiin ja huoltoon. Yrityksen tehdas ja toimisto sijaitsevat Juvanmalmilla Espoossa.


title: Saalasti (yritys)

text: Saalasti Press -kuoripuristin kuivaa kostean puun kuoren ja puujätteen biopolttoaineeksi. Puristimesta on saatavilla erikoismallit niin litimärälle havukuorelle kuin nahkealle eukalyptuskuorelle.


title: Saalasti (yritys)

text: Ensimmäiset kuoripuristimet otettiin käyttöön 1980-luvun alussa ja osa niistä on edelleen käytössä.


title: Saalasti (yritys)

text: Saalasti Chipper -hakkuri soveltuu voimalaitoksiin, biomassaterminaaleihin ja muihin suurta kapasiteettia tarvitseviin kohteisiin. Hakkurissa on Multitool™-roottori, johon voidaan vaihtaa haketus- tai murskaushampaat prosessoitavan materiaalin mukaan.


title: Saalasti (yritys)

text: Tyypillisiä raaka-aineita ovat tukit, risutukit ja irtorisut, harvennuspuut, latvat, pilkottu kantomateriaali sekä puujäte. Palakoko voidaan säätää P100 ja P32 välillä.


title: Saalasti (yritys)

text: Saalasti Crush H -murskain on kantomurskain, jolla pystytään murskaamaan puuperäisiä materiaaleja.


title: Saalasti (yritys)

text: Murskausjärjestelmä voidaan tehdä 2,4 metriä leveäksi, joka mahdollistaa kantojen samanaikaisen purkamisen kahdesta rekasta.


title: Saalasti (yritys)

text: Saalasti Crush V -vertikaalisyöttöinen murskain on Saalastin murskainperheen perusmalli. Saalasti Crush V:tä käytetään paperi- ja sellutehtaiden kuorimoilla, sahoilla ja voimalaitoksilla. Se pienentää puujätteen ja kuoren sopivaan palakokoon puunjalostuslaitosten prosesseissa. Haluttu palakoko voidaan valita P100 ja P32 väliltä.


title: Saalasti (yritys)

text: Kantojen mukana tuleva hieno hiekka päätyy savukaasuihin ja aiheuttaa voimalaitoksen kattilan kulumista, kun taas karkea hiekka aiheuttaa kulumista systeemin muille laitteille. Jopa 15 % kantojen painosta voi olla hiekkaa ja soraa. Tämän vuoksi jotkin voimalaitokset tarvitsevat hiekanpoistojärjestelmän, jotta laitokset voivat käyttää kantoja polttoaineena. Saalasti PreCrush -järjestelmä mahdollistaa kantojen esimurskauksen ja hiekanpoiston samalla kun puhtaampaa materiaalia prosessoidaan seuraavassa vaiheessa.


title: Saalasti (yritys)

text: Saalasti Feeder -syöttökuljetin tiivistää biomassan ja kuljettaa sen hakkurin tai murskaimen roottorin prosessoitavaksi.


title: Saalasti (yritys)

text: Saalasti Feeder -syöttökuljettimen leveys ja pituus voidaan valita kulloisenkin kohteen tarpeita vastaaviksi. Suurimmat kuljettimet ovat 2,4 metriä leveitä, joka mahdollistaa isojenkin kantojen lastaamisen. Myös kuljettimen reunojen korkeus voidaan valita tarpeen mukaan.


title: Saalasti (yritys)

text: Saalasti Feeder voidaan tunneloida erilaisilla tavoilla, jotta paikalliset melu- ja pölyvaatimukset täyttyvät. Syöttökuljetin varustetaan yleensä myös metallinpaljastimella, joka estää suurten metalliosien pääsyn biomassaa käsittelevälle roottorille.


title: Saalasti (yritys)

text: Saalasti Cutter on suurtehorepijä suurille kuorimoille ja erityisesti vaikeille kuorilaaduille kuten eucalyptukselle ja akaasialle. Suurimmat mallit voivat yksin käsitellä isonkin kuorimon koko kuorivirran.


title: Saalasti (yritys)

text: Saalasti Grinder V –jauhimet pienentävät esikäsitellyn materiaalin. Hake, kuori ja sahausjäte voidaan käsitellä sellaisenaan, mutta myös esimurskattu puu, kannot ja jopa eucalyptus voidaan prosessoida.


title: Saalasti (yritys)

text: Saalasti Grinder V soveltuu materiaalien valmisteluun biokonversio- ja kaasutusprosesseja varten. Koneen käsittelemää materiaalia käytetään myös sahanpurun ja höylälastujen korvaamiseen pelletinvalmistuksessa.


title: Saalasti (yritys)

text: Saalasti Grinder A on suunniteltu jauhamaan haketta, kuorta, metsätähteitä ja muuta puuperäistä biomassaa pieneen palakokoon. Käsiteltävä materiaali on oltava esimurskattu palakokoon P100 (mm) tai pienemmäksi, mutta koneen tekemän palakoon voi säätää käyttötarkoitukseensa sopivaksi. Prosessia voidaan käyttää myös materiaalin kuivaamisessa.


title: Saalasti (yritys)

text: Saalasti Grinder A -jauhin on suunniteltu kohteisiin, joissa tarvitaan pientä palakokoa, mutta jossa täysin yhdenmukainen palakokojakauma ei ole välttämättömyys. Tyypillisiä käyttökohteita ovat raaka-aineen tekeminen pellettitehtaille, pyrolyysiin ja kaasutukseen tai yhteispolttoon hiilen kanssa.


title: Saalasti (yritys)

text: Saalasti Screen D (Disk) eli kiekkoseula soveltuu ylikokoseulontaan ja tärytyyppiset hiekanerotusseulat kantojen puhdistamiseen.


title: Saalasti (yritys)

text: Saalasti Screen S (Step) porrasseula sopii kohteisiin, joissa ylitteen joukossa oleva hienoaines ei ole haitaksi. Kyseinen seula soveltuu myös paljon hiekkaa sisältävän kuoren käsittelyyn, sillä laitteen ainoat kuluvat osat ovat sen seulalevylohkot, jotka ovat halpoja ja helppo vaihtaa. Porrasseula estää myös pitkien keppien kulkeutumisen seulan alitteeseen.


title: Saalasti (yritys)

text: Saalasti Chipper H:n ja Saalasti Crush H:n (horisontaalisyöttö) kanssa toimitetaan usein näytteenotin, jonka avulla pystytään seuraamaan eri materiaalikuormien kosteuspistoisuutta ja palakokoa.


title: Conmebolin karsinnat jalkapallon maailmanmestaruuskilpailuihin 2018

text: Vuoden 2018 jalkapallon MM-kilpailujen karsintoihin osallistui Etelä-Amerikan maanosaliitosta CONMEBOL:sta 10 joukkuetta. Karsinnat alkoivat lokakuussa 2015.


text: Karsinnat suoritettiin siten, että kaikki maajoukkueet laitettiin samaan lohkoon. Maajoukkueet pelasivat muita joukkueita vastaan kaksi ottelua. Lohkon neljä parasta etenivät suoraan lopputurnaukseen ja viides osallistui kansainväliseen jatkokarsintaan.


title: Mestis-kausi 2015–2016

text: Kausi 2015–2016 oli jääkiekon Mestiksen 16. kausi. Mestaruuden voitti Jukurit, joka nousee kaudeksi 2016–2017 SM-liigaan.


title: Mestis-kausi 2015–2016

text: Ennen kautta KooKoo nousi SM-liigaan ja Mestikseen palasivat Hermes, Jokipojat ja RoKi. Hallitsevana mestarina oli Jukurit. Runkosarja alkoi 16. syyskuuta 2015 ja päättyi 12. maaliskuuta 2016. Mestiksen ja Suomi-sarjan väliset karsinnat palasivat kahden vuoden tauon jälkeen.


title: Mestis-kausi 2015–2016

text: Runkosarjassa pelataan 12 joukkueen nelinkertainen sarja ja kolmessa neljän joukkueen lohkossa kaksinkertaiset välisarjat. Kokonaisottelumääräksi tulee 50 ottelua. Myös revanssiviikonloppu pelataan edelliskausien tapaan, mutta ei ylimääräisinä otteluina.


title: Mestis-kausi 2015–2016

text: Jos ottelu on varsinaisen peliajan jälkeen tasan, pelataan viiden minuutin jatkoaika. Aikaisemmista kausista poiketen jatkoaika pelataan kolmella kolmea vastaan. Mikäli jatkoajalla ei synny maalia, pelataan voittomaalikilpailu.


title: Mestis-kausi 2015–2016

text: Välisarjat:


title: Mestis-kausi 2015–2016

text: Revanssiviikonloppu 20.-21.11.


title: Mestis-kausi 2015–2016

text: Revanssiviikonlopussa jaetaan ylimääräisiä pisteitä niin, että molempien otteluiden voittaja saa kaksi lisäpistettä. Jos voitot ovat tasan, enemmän pisteitä tai paremman maalieron saanut joukkue saa yhden lisäpisteen.


title: Mestis-kausi 2015–2016

text: Hokki, Jukurit ja K-Vantaa saivat kaksi lisäpistettä revanssiviikonloppuna, JYP-Akatemia ja Peliitat yhden.


title: Mestis-kausi 2015–2016

text:
Vähintään 1/3 otteluista
Mestiksen puolivälieriin pääsee 8 joukkuetta. Puolivälierät pelataan otteluparein 1.-8., 2.-7., 3.-6. ja 4.-5.. Ottelut aloitetaan runkosarjassa paremmin sijoittuneen kotikentällä ja jatkoon pääsyyn tarvitaan neljä voittoa (pelataan paras seitsemästä -järjestelmällä). Voittajat jatkavat välieriin. Välierät aloitetaan runkosarjassa paremmin sijoittuneen kotikentällä. Jatkoon päässeistä runkosarjassa parhaiten sijoittunut kohtaa runkosarjassa heikoimmin sijoittuneen ja toiseksi paras kohtaa toiseksi heikoimman.


title: Mestis-kausi 2015–2016

text: Neljä voittoa (pelataan paras seitsemästä -järjestelmällä) välierissä saavuttaneet joukkueet selviävät loppuotteluihin. Välierien hävinneet joukkueet pelaavat runkosarjassa paremmin sijoittuneen kotikentällä yhden ottelun, jonka voittaja voittaa pronssia. Mestiksen loppuottelut aloitetaan runkosarjassa paremmin sijoittuneen kotikentällä. Mestiksen mestaruuteen vaaditaan neljä voittoa (pelataan paras seitsemästä -järjestelmällä).


title: Mestis-kausi 2015–2016

text:
Vähintään 1/3 otteluista
Suomi-sarjan voittaja nousee suoraan Mestikseen. Sijalle 11. sijoittunut kohtaa karsinnoissa Suomi-sarjan 3. sijoittuneen ja sijalle 12. sijoittunut kohtaa Suomi-sarjan 2. sijoittuneen. Otteluparit pelataan paras seitsemästä -järjestelmällä (4 voittoa). Otteluparien voittajat pelaavat Mestiksessä kaudella 2016–2017.


title: Mestis-kausi 2015–2016

text: Mikäli Jukurit ei olisi noussut SM-liigaan kaudeksi 2016-2017, karsinnat olisi pelattu otteluparein M 12. – SS 1. ja M11. – SS 2.


title: Gunilla Lindberg

text: Gunilla Lindberg (s. 6. toukokuuta 1947 Väsby) on ruotsalainen urheilujohtaja. Hän on toiminut Kansainvälisen olympiakomitean ruotsalaisedustajana vuodesta 1996 ja Kansallisten olympiakomiteoiden yhteistyöorganisaation ANOC:n pääsihteerinä vuodesta 2004. Häntä pidetään 2000-luvun alun vaikutusvaltaisimpana ruotsalaisena urheilujohtajana.


title: Gunilla Lindberg

text: Lindbergin ura Ruotsin olympiakomiteassa alkoi jo vuonna 1969. Hän on ollut mukana Ruotsin olympiajoukkueen johtotehtävissä Sapporon talvikisoista 1972 alkaen. Vuodesta 1984 lähtien hän ollut Ruotsin olympiajoukkueen apulaisjohtajana. Hänestä tuli pääsihteerin avustaja vuonna 1984, ja pääsihteeri vuodesta 1989 alkaen.


title: Gunilla Lindberg

text: Vuonna 1993 hänet valittiin Euroopan olympiakomiteoiden yhteistyöjärjestön EOC:n jäsen ja edelleen Kansainvälisen olympiakomitean ruotsalaisjäseneksi vuonna 1996 Atlantan kesäolympialaisten yhteydessä. Hän seurasi KOK-jäsenyydessään ruotsalaista Gunnar Ericssonia. Vuonna 2000 hänestä tuli KOK:n toimeenpanevan komitean jäsen vuosiksi 2000-2004 ja vuonna 2004 Ateenan kesäolympialaisten yhteydessä yksi KOK:n neljästä varapuheenjohtajasta. Varapuheenjohtajuuskausi kesti neljä vuotta. Vuonna 2011 hänet valittiin uudelleen KOK:n toimeenpanevaan komiteaan. Gunilla Lindberg on toiminut myös Kansallisten olympiakomiteoiden yhteistyöjärjestön ANOC:n jäsenenä vuosina 1995-2002 ja pääsihteerinä vuodesta 2004 alkaen. Hän on toiminut vuosien 2006, 2010 ja 2014 talvikisojen koordinointikomiteassa ja vuoden 2018 talvikisojen arviointi- ja koordinointikomiteoissa puheenjohtajana. Kesäkisoista hän on toiminut vuoden 2012 ja 2016 kisojen koordinointikomiteoissa.


title: Mutatulivuori

text: Mutatulivuori on tulivuoren tapainen luonnonmuodostuma. Mutatulivuorien purkautuminen tapahtuu suunnilleen kahdenkymmenen vuoden välein. Näitä luonnonmuodostumia esiintyy muun muassa Kaukasiassa Azerbaidžanissa.


title: Luettelo Sudanin ilmavoimien kalustosta

text: Tämä on luettelo Sudanin ilmavoimien nykyisestä kalustosta.


title: Etelä-Suomen Media

text: Etelä-Suomen Media Oy on Keskisuomalainen Oyj -konserniin kuuluva kustannusyhtiö, jonka kotiosoite on Tuusulassa, päätoimipiste Vantaalla ja laskutus hoidetaan emokonsernissa Jyväskylässä. Yhtiö julkaisee 58 sanoma- ja kaupunkilehteä. Etelä-Suomen Mediaan kuuluu 18 sanoma- ja kaupunkilehteä Uudellamaalla, Varsinais-Suomessa ja Etelä-Karjalassa. Lisäksi Etelä-Suomen Media julkaisee 17 asiakaslehteä ja neljää ammattilehteä.


title: Etelä-Suomen Media

text: Etelä-Suomen Median liikevaihdon on arvioitu olevan vuonna 2015 noin 50 miljoonaa euroa. Yhtiöllä on kolme painotaloa ja ne sijaitsevat Tuusulassa, Hämeenlinnassa ja Porvoossa.


title: Etelä-Suomen Media

text: Etelä-Suomen Median juuret ulottuvat maaliskuuhun 2013, jolloin Suomen Lehtiyhtymä siirtyi Keskisuomalaisen omistukseen. Varsinaisesti konserni syntyi vuoden 2015 alussa, kun Keskisuomalainen Oyj tiivisti yhtiörakennettaan ja siirtyi alueittaiseen malliin. Keskisuomalaisen silloiset sanoma- ja kaupunkilehtiä kustantavat yhtiöt yhdistettiin kolmeen yhtiöön: kaksi muuta yhtiötä ovat Keski-Suomen Media Oy ja Savon Media Oy. Samassa yhteydessä Suomen Lehtiyhtymä yhdistettiin lähes kokonaan Etelä-Suomen Mediaan.


title: Hugo ja kadonneet jalokivet

text: Hugo ja kadonneet jalokivet () on ITE Median kehittämä ja julkaisema toimintaseikkailupeli, joka on julkaistu vuonna PlayStationille ja Windowsille. Peli sijoittuu "Hugo Viidakkoseikkailu" -peleissä esiintyneelle ”Tulivuorisaarelle”.


title: Hugo ja kadonneet jalokivet

text: Kikulaisten kylä on suuressa vaarassa: ilkeä noita Skylla, tämän apuri Don Kroko, ja heidän sotilaansa ovat tukkineet kylän lähellä olevan tulivuoren kraatterin suurella kivenlohkareella. Tulivuori voi purkautua minä hetkenä hyvänsä ja tuoda kylään laavatulvan. Tuhotakseen tulivuoren kraatterin tukkineen lohkareen ja pelastaakseen kylän, kikulaisten kylänvanhin tarvitsee kolme Aurinkokiveä.


title: Hugo ja kadonneet jalokivet

text: Fernando-tukaani lähtee Peikkometsään pyytämään Hugo-peikon auttamaan kikulaisia ja etsimään kivet. Hugo lentää lentokoneellaan Viidakkosaarelle ja aloittaa etsinnät. Hän löytää ensimmäisen kiven inkapyramidin raunioista sekä toisen kiven lumisilla vuorilla sijaitsevasta luolasta. Vanhasta merirosvoluolasta päästyään hän joutuu Skyllan vankityrmiin ja paettuaan hän löytää kolmannen Aurinkokiven. Huomatessaan Hugon paon, Skylla lähettää hänen peräänsä pyörremyrskyn.


title: Hugo ja kadonneet jalokivet

text: Jos Hugo pääsee kylään, kikulaiset asettavat Aurinkokivet vanhaan kivipaneeliin ja niistä ammennetuilla voimilla tuhoavat tulivuoren kraatterissa olevan lohkareen ja lähettävät pyörremyrskyn takaisin Skyllan luokse. Hugo juhlii voittoa Skyllasta kikulaisten kylässä ennen paluutaan Peikkometsään.


title: International Association of Geodesy

text: International Association of Geodesy (lyh. "IAG") on geodesian tutkimuksen kansainvälinen yhteistyöelin ja Kansainvälisen geodeettis-geofysikaalisen unionin IUGG:n jäsenjärjestö.


title: International Association of Geodesy

text: IAG perustettiin jo vuonna 1862 nimellä "Mitteleuropäische Gradmessing" ().


title: International Association of Geodesy

text: Suomi on IAG:ssa ja IUGG:ssa edustettuna Suomen Geodeettis-Geofysikaalisen Kansalliskomitean kautta.


title: Sonic Chaos

text: Sonic Chaos (myös nimellä Sonic the Hedgehog Chaos ja Sonic & Tails) on Aspectin kehittämä ja Segan julkaisem tasohyppelypeli. Peli julkaistiin vuonna Sega Master Systemille ja Sega Game Gearille.


title: Sonic Chaos

text: "Sonic Chaos" oli ensimmäinen 8-bittinen Sonic-peli jossa Miles ”Tails” Prower oli pelattavana hahmona.


title: Hugo: Ilkeä peili

text: Hugo: Ilkeä peili () on ITE Median kehittämä ja Namcon kanssa julkaisema tasohyppelypeli. Peli on julkaistu vuonna PlayStationille, Windowsille, Game Boy Colorille ja Game Boy Advancelle.


title: Hugo: Ilkeä peili

text: Ilkeä noita Skylla miettii uutta suunnitelmaa Hugoliinan vangitsemiseksi. Kun hänen apurinsa Don Kroko kompastuu ja rikkoo tarjottimen, Skylla saa idean. Hugo lapsineen on viimeistelemässä taikinaa leivontaa varten, Hugoliinan ollessa hankkimassa metsämarjoja. Skylla ja Don Kroko saapuvat ja vangitsevat Hugon peilin sisään. Skylla hajottaa peilin kolmeen osaan ja lähettää ne ympäri Peikkometsää, minkä jälkeen hän lähtee etsimään Hugoliinan ja vangitsemaan tämän. Hugon lapset Rut, Rit ja Rat päättävät etsiä palaset ja koota peilin taas yhteen isänsä pelastamiseksi.


title: Hugo: Ilkeä peili

text: Ensimmäinen peilinpalanen päätyy Pähkinämafian haltuun ja Rut päättää hyökätä heidän päämajaansa sen saamiseksi. Toinen peilinpalanen päätyy viikinkien haltuun, jotka aikovat käyttää sitä palkintona villisika-ajokilpailussaan, johon Rit osallistuu sen voittamiseksi. Kolmas peilinpalanen päätyy roomalaisten majavien haltuun ja Rat hyökkää lumitykin kanssa linnakkeeseen sen saamiseksi. Sillä välin, Hugo oli päätynyt peilin kautta toiseen maailmaan, jossa hänen on selvitettävä tiensä siellä sijaitsevan linnan, kellotornin ja sateenkaarisillan läpi.


title: Hugo: Musta timanttikuume

text: Hugo: Musta timanttikuume () on ITE Median kehittämä ja julkaisema tasohyppely, joka on julkaistu vuonna Windowsille ja PlayStationille. Vuonna peli julkaistiin Game Boy Advancelle ja myöhemmin myös mobiililaitteille.


title: Hugo: Musta timanttikuume

text: Ilkeä noita Skylla, tämän apuri Don Kroko, ja heidän sotilaansa palaavat Tulivuorisaarelle ja orjuuttavat kikulaiset louhimaan kaivoksesta mustia timantteja. Skylla tarvitsee niitä erikoiseen "pahuusreseptiin" ja yksi ainoa pisara siitä tuotettua juomaa riittää tekemään hänestä maailman mahtavimman noidan. Kikulaisten kylänvanhin kirjoittaa kirjeen Hugo-peikolle ja lähettää Fernando-tukaanin viemään sen.


title: Hugo: Musta timanttikuume

text: Saatuaan kirjeen Hugo matkustaa lentokoneellaan Viidakkosaarelle, vapauttaa vangitut kikulaiset ja sabotoi Skyllan suunnitelmaa pysäyttämällä kaivoksen ja sulkemalla öljyputken. Tämän johdosta Skylla päättää vasten Don Krokon neuvoja nopeuttaa tuotannon tehoa, mikä alkaa vähitellen johtaa koko laitoksen romahtamiseen. Kun Hugo lopulta vapauttaa kikulaisten kylänvanhimman, heidän on vielä päästävä ulos ennen laitoksen räjähtämistä.


title: Ludvig Lindström

text: Ludvig Leander Lindström (7. helmikuuta 1879 Turku – 12. joulukuuta 1953 Turku) oli suomalainen vakuutusjohtaja ja sosialidemokraattien kansanedustaja.


title: Ludvig Lindström

text: Lindströmin vanhemmat olivat peltiseppä Johan Leander Lindström ja Johanna Israelintytär. Hän pääsi ylioppilaaksi 1899 Turun ruotsalaisesta reaalilyseosta ja valmistui kansakoulunopettajaksi Uudenkaarlepyyn opettajaseminaarista 1902. Myöhemin hän suoritti Helsingin yliopistossa filosofian kandidaatin tutkinnon 1911.


title: Ludvig Lindström

text: Lindström oli Paraisilla toimineen Sydvästra Finlands svenska folkhögskolanin opettajana 1902–1907, Politiken-lehden vastaavana toimittajana 1907 ja Turun ruotsalaisen työväenopiston johtajana 1908–1915. Hänet tuomittiin majesteettirikoksesta vankilaan vuonna 1909. Sittemmin Lindström oli Paraisten Kalkkivuori Oy:n palveluksessa 1915–1918, toimi Lounais-Suomen tukkuliikkeen konttoripäällikkönä 1919 ja oli Keskinäinen vakuutusyhtiö Sammon palveluksessa 1920 toimien sitten metsäpalovakuutusosaston johtajana 1921–1927. Viimeksi Lindström oli toimitusjohtajana Merimiesten keskinäisessä tapaturmavakuutusyhtiössä 1927–1953, Keskinäisessä vakuutusyhtiö Sampsassa 1935–1953 ja Säästöpankki Fortunassa 1920–1943.


title: Ludvig Lindström

text: Lindström oli sosialidemokraattien kansanedustajana 1914–1917 edustaen Turun läänin eteläistä vaalipiiriä.


title: Ludvig Lindström

text: Venäläisen bolševikkijohtaja Vladimir Leninin paetessa joulukuussa 1907 piilopaikastaan Suomesta ulkomailla Lindström saattoi hänet hevoskyydillä Turusta Paraisiin.


title: Gunnar Ericsson (yritysjohtaja)

text:
"Gunnar" Lennart Wilhelm Ericsson, Ruotsin parlamentissa häntä kutsuttiin sukunimellä nimellä "Ericsson i Åtvidaberg" (s. 29. kesäkuuta 1919 Tukholma – 24. joulukuuta 2013, Mölle ) oli ruotsalainen yritysjohtaja, poliitikko ja urheilujohtaja.
Gunnar Ericssonin isä oli 1930-luvun teollisuusmiehenä, ministerinä ja kansanedustajana tunnettu Elof Ericsson. Gunnar Ericsson suoritti upseerintutkinnon vuonna 1941. Sen jälkeen hän suoritti ekonomin tutkinnon Tukholman kauppakorkeakoulussa vuonna 1946 ja siirtyi sukunsa omistamaan AB Åtvidabergs Industrier-yhtiöön, joka myöhemmin on tunnettuna nimellä Facit AB. Ericsson toimi yrityksen toimitusjohtana vuosina 1957–1970 ja sen jälkeen yrityksen hallituksen puheenjohtajana vuoteen 1982. Vuonna 1972 Ericsson joutui luopumaan sukuyrityksensä omistuksesta ja myymään omistuksensa Electroluxille.


title: Gunnar Ericsson (yritysjohtaja)

text: Ericsson valittiin vuonna 1969 valtiopäiville, jotka olivat valintahetkellä vielä 2-kamariset. Hän tuli valituksi toiseen kamariin. Vuodesta 1970 hän oli seuraavat kaksi vuotta yksikamarisen valtiopäivien jäsenenä edustaen Kansanpuoluetta. Kansanedustajan toimessaan hän keskittyi erityisesti talouskysymyksiin, kuten verot, kilpailulainsäädäntö ja ulkomaille tehtävät investoinnit.


title: Gunnar Ericsson (yritysjohtaja)

text: Ericsson oli aktiivi toimija myös urheilujärjestöissä. Hän oli Ruotsin jalkapalloliiton puheenjohtaja vuosina 1970–1975. Ruotsin olympiakomitean varapuheenjohtajana hän toimi 30 vuotta eli vuodet 1966–1996. Hänet valittiin Bo Ekelundin jälkeen Kansainvälisen olympiakomitean (KOK) ruotsalaisedustajaksi vuonna 1966. KOK-jäsenyys kesti aina vuoteen 1996. KOK:ssa hän oli toimeenpanevan komitean jäsen vuosina 1988–1992 ja toimi vuosien 1984 ja 1988 kisojen arviointikomiteassa. Näin Bo Ekelundin vuonna 1962 päättynyt KOK:n toimeenpanevan komitean jäsenyys ja ruotsalaisten rooli KOK-ytimessä sai näin jatkoa. Hän toimi vuoden 1992 Barcelonan kesäkisojen koordinointikomiteassa.


title: Castelpetroso

text: Castelpetroso on kunta Italiassa olevalla Molisen alueella, Isernian maakunnassa.


title: Castelpetroso

text: Kunnan tärkein nähtävyys on kirkko "Santuario di Maria Santissima Addolorata". Sen rakentaminen aloitettiin vuonna 1890 paikalle, jossa kaksi vuotta aiemmin oli tapahtunut Neitsyt Marian ilmestys. Kirkko valmistui vuonna 1975. Kunnan kokoon nähden se on suurikokoinen. Kirkkoon mahtuu 10 000 henkilöä, ja sen kupolin korkeus on 54 metriä.


title: Parbatin piirikunta

text: Parbatin piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Dhawalagirin vyöhykkeellä.


title: Parbatin piirikunta

text: Piirikunta rajoittuu idässä Kaskin ja Syangjan, lännessä Gulmin ja Baglungin ja pohjoisessa Myagdin piirikuntaan.


title: Parbatin piirikunta

text: Parbatin piirikunnassa asui vuonna 2011 yhteensä 146 590 henkeä (157 826 as. vuonna 2001). Piirikunnan pinta-ala on 494 neliökilometriä ja väestötiheys 297 as./km. Hallinnollinen keskus oli vuonna 2011 Shivalayan kyläkehityskomitean (12 470 as., 2011) keskustaajama Kusma, josta tehtiin toukokuussa 2014 piirikunnan ensimmäinen kaupunki.


title: Parbatin piirikunta

text: Luonnonmaantieteellisesti piirikunta luetaan osaksi Nepalin Läntistä kumpuvyöhykettä. Tarkemmassa jaottelussa piirikunnasta 17,8 % voidaan katsoa ylempään trooppiseen, 66,9 % subtrooppiseen, 14,0 % lauhkeaan ja 1,4 % subalpiiniseen kasvillisuusvyöhykkeeseen kuuluvaksi.


title: Jan-Bas Bollen

text: Jan-Bas Bollen (s. 1961 Amsterdam) on alankomaalainen säveltäjä ja viulisti.


title: Jan-Bas Bollen

text: Bollen opiskeli viulunsoittoa Jan Borin johdolla Amsterdamissa vuosina 1967–72 ja sitten Herman Krebbersin johdolla Amsterdamin konservatoriossa 1972–79. Myöhemmin hän opiskeli sävellystä Joep Straesserin johdolla Utrechtin konservatoriossa (1987) sekä Gilius van Bergeijkin, Theo Loevendien ja Klaas de Vriesin johdolla Haagin kuninkaallisessa konservatoriossa (1989–93). Vuonna 1991 Bollen perusti vaimonsa, säveltäjä Alison Isadoran kanssa HEX Ensemblen. Bollenin teoksia on esitetty Alankomaiden lisäksi myös Australiassa, Brasiliassa, Ranskassa, Saksassa, Indonesiassa, Italiassa, Japanissa, Uudessa-Seelannissa, Puolassa, Venäjällä, Ukrainassa ja Yhdysvalloissa.


title: Jan-Bas Bollen

text: Bollen on opettanut musiikin teoriaa ja viulunsoittoa yksityisesti Amsterdamissa vuodesta 1985. Hän on opettanut ja luennoinnut myös muualla Alankomaissa ja ulkomailla.


title: Myagdin piirikunta

text: Myagdin piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Dhawalagirin vyöhykkeellä.


title: Myagdin piirikunta

text: Piirikunta rajoittuu etelässä Parbatin ja Baglungin, lännessä Rukumin, pohjoisessa Dolpan ja Mustangin sekä idässä Manangin ja Kaskin piirikuntaan.


title: Myagdin piirikunta

text: Myagdin piirikunnassa asui vuonna 2011 yhteensä 113 641 henkeä (114 447 as. vuonna 2001). Piirikunnan pinta-ala on 2 297 neliökilometriä ja väestötiheys 49 as./km. Hallinnollinen keskus on Arthungen kyläkehityskomitean (11 738 as., 2011) keskuskylä Beni. Vuonna 2014 Benistä tehtiin piirikunnan ensimmäinen kaupunki.


title: Myagdin piirikunta

text: Luonnonmaantieteellisesti piirikunta luetaan Nepalin Läntiseen kumpuvyöhykkeeseen kuuluvaksi. Tarkemmassa jaottelussa piirikunnasta 0,1 % voidaan luokitella ylempään trooppiseen, 17,5 % subtrooppiseen, 28,0 % lauhkeaan, 21,1 % subalpiiniseen, 17,8 % alpiiniseen, 1,6 % Trans-Himalajan ja 13,9 % ylempään vuoristovyöhykkeeseen (nival zone) kuuluvaksi.


title: Mustangin piirikunta

text: Mustangin piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Dhawalagirin vyöhykkeellä. Pohjoisessa piirikunnan naapurina on Kiinan Tiibetin autonominen alue, idässä Manangin, etelässä Myagdin ja lännessä Dolpan piirikunta.


title: Mustangin piirikunta

text: Mustangin piirikunnassa asui vuonna 2011 yhteensä 13 452 henkeä (14 981 as. vuonna 2001). Piirikunnan pinta-ala on 3 573 neliökilometriä ja väestötiheys 3,8 as./km. Hallinnollinen keskus on Jomsomin kyläkehityskomitean alue (1 370 as., 2011).


title: Mustangin piirikunta

text: Luonnonmaantieteellisesti piirikunta luetaan osaksi Nepalin Läntistä vuoristovyöhykettä. Tarkemmassa jaottelussa piirikunnasta 0,0 % voidaan luokitella subtrooppiseen, 4,0 % lauhkeaan, 4,7 % subalpiniseen, 2,7 % alpiniseen, 79,8 % Trans-Himalajan ja ylempään vuoristovyöhykkeeseen (nival zone) kuuluvaksi.


title: Baglungin piirikunta

text: Baglungin piirikunta () on yksi Nepalin 75 piirikunnasta. Se sijaitsee Nepalin Läntisen kehitysalueen Dhawalagirin vyöhykkeellä. Piirikunta rajoittuu etelässä Gulmin ja Pyuthanin, lännessä Roplan ja Rukumin, pohjoisessa Myagdin ja idässä Parbatin piirikuntaan.


title: Baglungin piirikunta

text: Baglungin piirikunnassa asui vuonna 2011 yhteensä 268 613 henkeä (268 937 as. vuonna 2001). Piirikunnan pinta-ala on 1 784 neliökilometriä ja väestötiheys 151 as./km. Hallinnollinen keskus on Baglung (29 360 as., 2011).


title: Baglungin piirikunta

text: Luonnonmaantieteellisesti piirikunta luetaan osaksi Nepalin Läntistä kumpuvyöhykettä. Tarkemmassa jaottelussa piirikunnasta 2,8 % voidaan luokitella ylempään trooppiseen, 37,1 % subtrooppiseen, 39,4 % lauhkeaan, 18,6 % subalpiiniseen ja 2,1 % alpiiniseen kasvillisuusvyöhykkeeseen kuuluvaksi.


title: Tomi Haustola

text: Tomi Haustola (s. 18. huhtikuuta 1982 Suolahti) on suomalainen stand up -koomikko ja käsikirjoittaja.


title: Tomi Haustola

text: Haustola on tullut tunnetuksi YLEn Naurun Tasapaino (2014) sekä Nelosen Stand up! (2016, 2017) ohjelmista. Hän oli myös mukana yli 11000 lippua myyneellä Naurun Tasapaino On The Road sekä loppuunmyydyllä Noin Viikon Stand up -kiertueilla. Haustola teki historiaa olemalla ensimmäinen suomalainen stand up -koomikko, jonka livealbumi on julkaistu Spotifyssä.


title: Tomi Haustola

text: Haustola keikkailee aktiivisesti ympäri Suomea tehden julkisia ja yksityisiä esiintymisiä. Hän on tullut tunnetuksi esittävästä tyylistään, jossa hän yhdistelee ennalta kirjoitettua materiaalia ja spontaania yleisöimprovisaatiota keskenään. Hänen huumorinsa kohdistuu usein häneen itseensä, parisuhteeseen sekä arkisiin huomioihin.


title: Tomi Haustola

text: Stand upin lisäksi Haustola toimii käsikirjoittajana ja vakituisena vieraana Yle TV2:n Noin viikon studio ohjelmassa.


title: Tomi Haustola

text: Tämän lisäksi hän on kirjoittanut kahdesti Venla palkittua Noin viikon uutiset -ajankohtaissatiiria (2014-2017), Stadi vs. Landea (2018) sekä Kuplaa (2018)


title: Tomi Haustola

text: Haustola on tehnyt yleisölämmittelyjä useisiin tuotantoihin kuten muun muassa MTV3:n Tähdet Tähdet (2014, 2015) Nelosen Hyvät ja Huonot uutiset (2014) ja Dancing on Ice (2013).


title: Tomi Haustola

text: Haustola on koulutukseltaan tietotekniikan diplomi-insinööri. Hän valmistui Tampereen teknillisestä yliopistosta 2010, jossa hän jatkoi tutkijana vuosina 2010-2012. Haustola on julkaissut tieteellisiä julkaisuja liittyen mm. mobiilin 3D-sisällön laatuun ja sen kokemukseen. .


title: Tomi Haustola

text: Haustola on tunnustanut olevansa suuri amerikkalaisen showpainin ja stand upin fani, käyttäen vapaa-aikansa omin sanoin: "hyvin pitkälti jomman kumman katsomiseen". Hän asuu tällä hetkellä Helsingissä.


title: Amerikansirohaukka

text: Amerikansirohaukka ("Elanoides forficatus") on haukkojen heimon "Elanoides"-sukuun kuuluva lintulaji.


title: Amerikansirohaukka

text: Amerikansirohaukkaa tavataan seuraavissa maissa: Antigua ja Barbuda, Argentiina, Bahama, Barbados, Belize, Bolivia, Brasilia, Brittiläiset Neitsytsaaret, Caymansaaret, Costa Rica, Dominica, Dominikaaninen tasavalta, Ecuador, El Salvador, Grenada, Guadeloupe, Guatemala, Guyana, Haiti, Honduras, Jamaika, Kolumbia, Kuuba, Martinique, Meksiko, Montserrat, Nicaragua, Panama, Paraguay, Peru, Puerto Rico, Ranskan Guayana, Suriname, Trinidad ja Tobago, Turks- ja Caicossaaret, Venezuela, Yhdysvallat ja Yhdysvaltain Neitsytsaaret. Vaeltavana sitä tavataan myös Aruballa, Bermudassa, Kanadassa, Kanariansaarilla ja Uruguayssa. Sen kanta on Pohjois-Amerikassa kasvamaan päin.


title: Hankkio

text: Hankkio on kaupunginosa Tampereella kaupungin itäosassa. Naapurikaupunginosia ovat Messukylä, Ristinarkku, Linnainmaa, Vehmainen, Haihara, Kaukajärvi ja Viiala. Hankkion kaupunginosa rajoittuu etelässä Kangasalantiehen (entinen valtatie 12) ja pohjoisessa Tampere–Haapamäki-rataan.


title: Hankkio

text: Kaupunginosa on nimetty Hankkion tilan mukaan, joka oli entinen Messukylän pappilan torppa. Aikoinaan tilalla toimi kauppapuutarha. Hankkio siirtyi Tampereen kaupunkiin Messukylän kuntaliitoksen yhteydessä vuoden 1947 alussa. Kaupunginosa kaavoitettiin vuonna 1960 teollisuus- ja omakotialueeksi. 1990-luvulla valmistunut Tampereen itäinen ohitustie halkaisi kaupunginosan ja katkaisi Hankkionkadun, jolloin kadun osat nimettiin uudelleen Etu-Hankkion kaduksi ja Keski-Hankkion kaduksi.


title: HMS Belos (1885)

text: HMS Belos oli Ruotsin laivaston vuonna 1885 vesillelaskettu sukellusveneiden pelastusalus.


title: HMS Belos (1885)

text: Bergnings AB Neptun tilasi aluksen Göteborgista Lindholmenin telakalta. Alus laskettiin vesille 1885. Ruotsin laivasto lunasti aluksen vuonna 1940 ja se liitettiin laivastoon seuraavana vuonna.


title: HMS Belos (1885)

text: Alus osallistui vuonna 1943 sukeltajien emälaivana uponneen sukellusvene "HMS Ulvenin" etsintöihin. Alukselta lähtenyt sukeltaja Alvar Eriksson paikansi kadonneen aluksen. Alus oli laivaston palveluksessa aina 1960-luvun alkuun, jolloin uusi "HMS Belos" korvasi sen.


title: HMS Belos (1961)

text: HMS Belos oli Ruotsin laivaston sukellusveneiden pelastusalus.


title: HMS Belos (1961)

text: Alus laskettiin vesille 1971 Kalmarin telakalta. Laivasto lunasti aluksen ja se siirrettiin Karlskronan laivastontelakalle muutettavaksi sukeltajien emälaivaksi sekä sukellusveneiden pelastustehtäviin. Se otettiin palvelukseen 29. toukokuuta 1963.


title: HMS Belos (1961)

text: Alus modernisoitiin 1981, jolloin sille valmistui mahdollisuus sijoittaa miehittämätön sukellusvene () "Sjöugglan". Alus oli palveluksessa vuoteen 1993, jolloin uusi "HMS Belos" korvasi sen.


title: HMS Belos (A214)

text: HMS Belos (runkonumero A214) on Ruotsin laivaston sukellusveneiden pelastusalus, joka kykenee samalla toimimaan sukeltajien emälaivana.


title: HMS Belos (A214)

text: Öljynporauslauttojen huolto- ja paloalus "NB314 Energy Supporter" tilattiin Alankomaista De Hoopilta. Se laskettiin vesille 1985. Ruotsin puolustusvoimien materiaalilaitos () osti marraskuussa 1992 aluksen sen ollessa Brasilian rannikon öljykentillä ja se otettiin Ruotsin laivaston palvelukseen muutostöiden jälkeen vuonna 1995.


title: HMS Belos (A214)

text: Aluksen varustukseen kuuluu painekammio, sukelluskellot ja erilaiset vedenalaiset, joilla voi toimia jopa 1 000 metrin syvyydessä. Vedenalaisina ovat muun muassa "Sjöuggla", "Argus", "Mantis" ja "URF". Lisäksi aluksen varustukseen kuuluu viisi erilaista nosturia, joiden nostokyky on 5, 6, 10, 55 ja 100 tonnia. Alukselle voidaan tarvittaessa sijoittaa myös brittiläinen sukellusveneidenpelastusalus "LR-5" sekä Natomaiden kehittämä "NSRV".


title: HMS Belos (A214)

text: Alus on osallistunut lukuisiin kansainvälisiin pelastusharjoitukseen kuten Norjassa 1994, Britanniassa 2000 sekä Yhdysvalloissa ja Puolassa 2002. Maaliskuussa 2004 alus nosti alasammutun DC-3 kuljetuskoneen ja 2006 alus nosti pienkoneen Ruotsin etelärannikolta.


title: HMS Belos (A214)

text: Alus on palveluksessa 2015.


title: Jukkolahti

text: Jukkolahti (; ) on kylä Karjalan tasavallan Karhumäen piirin Paatenen kunnassa Venäjällä. Se sijaitsee Voijärven (ven. "Maslozero") etelärannalla 28 kilometriä Paateneesta luoteeseen. Kylässä ei ole vakituista asutusta (vuonna 2012).


title: Jukkolahti

text: Paatenen pogostaan kuulunut Jukkolahti mainitaan uudiskylänä vuonna 1678. Sen nimitykset perustunevat ensimmäisten asukkaiden henkilönimiin "Prokko" ja "Jukko". "Jukko"-aines saattaa tosin olla myös saamelaista perua kuten monet muutkin alueen paikannimet. 1700-luvun alussa kylässä oli kaksi asuttua ja kolme autiota taloa. Vuonna 1745 se mainitaan kokonaan autiona. Vuosisadan lopulla kylän kymmenessä talossa oli 69 asukasta. Vuonna 1832 talojen määrä oli noussut neljääntoista ja asukasluku 106:een.


title: Jukkolahti

text: 1800–1900-lukujen vaihteessa Jukkolahti kuului Poventsan kihlakunnan Paatenen volostin Särkijärven kyläkuntaan. Vuonna 1905 kylässä oli 22 taloa, 149 asukasta ja koulu. 1920-luvulla perustettu Särkijärven kyläneuvosto kuului ensin Paatenen kihlakuntaan ja vuodesta 1927 Seesjärven piiriin, joka vuonna 1956 liitettiin Karhumäen piiriin. Vuonna 1933 Jukkolahdessa oli 182 asukasta, joista 14 oli venäläisiä ja loput karjalaisia.


title: Jukkolahti

text: Jukkolahti oli ennen täysin karjalainen kylä, jonka asukkaat puhuivat varsinaiskarjalan eteläryhmään kuuluvaa Paatenen murretta. Ensimmäiset venäläiset saapuivat kylään rakennustöihin 1920-luvulla NEPin aikana. Seudun pääelinkeino oli maatalous. Lisäksi harjoitettiin metsästystä, kalastusta, karjanhoitoa, tervanpolttoa ja keräilyä sekä käytiin muualla ansiotöissä. Aikaisemmin tuotettiin myös rautaa suo- ja järvimalmista. 1800-luvun loppupuolella tärkeiksi tulonlähteiksi muodostuivat metsätyöt ja puutavaran uitto.


title: Jukkolahti

text: Vuonna 1931 Jukkolahteen perustettiin kolhoosi, johon kuuluivat myös lähellä sijainneet Loskinniemen (ven. "Loškin Navolok") ja Markkisensaaren ("Markov Ostrov, Kilgamostrov") kylät. Suomalaiset kommunistit rakensivat 1930-luvun alussa lähistölle Tumpan asutuksen, joka autioitui vuosikymmenen lopun vainoissa. Jukkolahdessa vainojen kohteiksi joutui neljäkymmentä miestä, joista vain kaksi palasi 1950-luvulla takaisin. Toisen maailmansodan aikana suurin osa asukkaista evakuoitiin muualle Neuvostoliittoon ja suomalaiset miehittäjät siirsivät jäljelle jääneet Paateneen. Sodan jälkeen kolhoosi kärsi työvoiman puutteesta ja asukkaat alkoivat hakeutua metsätöihin. Vuonna 1947 Voijärven pohjoisrannalle perustettiin samanniminen metsätyöläisasutus ja vuonna 1953 Ahvenlammelle toinen. Jukkolahden asukkaat alkoivat siirtyä Ahvenlammelle ja paikallinen kolhoosi muutettiin Paatenen metsäteollisuuspiirin aputaloudeksi. Vuonna 1975 kylästä vietiin posti, kauppa ja sähkö, ja 1980-luvulla lakkautettiin koko aputalous.


title: Jukkolahti

text: Nykyään Jukkolahti on lähinnä loma-asutus, joka vilkastuu varsinkin muikunpyynnin aikaan lokakuun lopulla. Eristyneisyytensä ansiosta kylä on säilynyt melko hyvin. Sen historiallinen ydin koostuu kahdesta taloryhmästä, joiden nimet ovat karjalaksi "Alango" ja "Mägi". Vanhin rakennus on 1700-luvun lopulla pystytetty pieni Kolminaisuuden tsasouna, joka on suojelukohde. Muita rakennusmuistomerkkejä ovat 1800–1900-lukujen vaihteessa pystytetyt Mikkojevin ja Ložkinin sekä Aristovin talot ja vanha riihi. Lähistöllä sijaitsee kivikautinen asuinpaikka. Jukkolahdella on historiallisen asutuksen status.


title: Termaa

text: Termaa (myös "Tervamaa", "Termä"; ; ) on kylä Karjalan tasavallan Karhumäen piirin Paatenen kunnassa Venäjällä. Se sijaitsee Seesjärven rannalla Paatenen lounaispuolella. Kylässä on 21 asukasta (vuonna 2012).


title: Termaa

text: Paatenen pogostaan kuulunut Tervamaan kylä mainitaan ensimmäisen kerran 1500-luvun lopulla. Tuolloin siellä oli kuusi taloa. Tervamaa oli käytännössä osa Paatenen kyläryhmää. 1900-luvun alussa se kuului Paatenen volostin Suondalen (ven. "Sondaly") kyläkuntaan ja neuvostoaikana Paatenen kyläneuvostoon. Vuonna 1933 kylässä oli 69 asukasta, joista lähes kaikki olivat karjalaisia.


title: Termaa

text: Kylä koostuu puutarhapalstojen ympäröimistä omakotitaloista. Sen nähtävyyksiin kuuluu 1800-luvulla rakennettu Georgios Voittajan tsasouna.


title: Venginvaara

text: Venginvaara (myös "Vonkavaara"; ; ) on kylä Karjalan tasavallan Karhumäen piirin Paatenen kunnassa Venäjällä. Se sijaitsee Volomajoen muodostaman pienen järven rannalla 42 kilometriä Paateneesta luoteeseen. Kylässä on 11 asukasta (vuonna 2012).


title: Venginvaara

text: Venginvaara kuului 1900-luvun alussa Paatenen volostin Särkijärven kyläkuntaan. Vuonna 1905 siellä oli viisi taloa ja 31 asukasta. Neuvostoaikana kylä kuului Särkijärven kyläneuvostoon. Vuonna 1933 siellä oli 35 asukasta, jotka kaikki olivat karjalaisia.


title: Venginvaara

text: Kylä koostuu puutarhapalstojen ympäröimistä omakotitaloista. Sen nähtävyyksiin kuuluu joukko vanhoja talousrakennuksia.


title: Särkijärvi (Paatene)

text: Särkijärvi (; ) on kylä Karjalan tasavallan Karhumäen piirin Paatenen kunnassa Venäjällä. Se sijaitsee samannimisen järven rannalla 26 kilometriä Paateneesta luoteeseen. Kylässä on 19 asukasta (vuonna 2012).


title: Särkijärvi (Paatene)

text: Särkijärvi mainitaan Paatenen pogostaan kuuluneena volostina vuonna 1597. Tuolloin siellä oli viisi taloa. 1900-luvun alussa Särkijärvi lähikylineen muodosti Paatenen volostiin kuuluneen kyläkunnan, johon kuuluivat saman kyläryhmän Hirviniemi ja Mäntyniemi sekä Honkaniemi, Jukkolahti, Kilgamsaari eli Markkisensaari, Kuusiniemi, Laazari, Loskinniemi, Nesterinvaara, Petrisenvaara, Pokonvaara, Pölkkylä, Salkovaara, Tšiassalmi, Venginvaara, Vitsajärvi ja kolme Samsonvaaran kylää. Särkijärvellä oli 28 taloa, 201 asukasta ja koulu.


title: Särkijärvi (Paatene)

text: 1920-luvulla perustettiin Seesjärven piiriin kuulunut Särkijärven kyläneuvosto, jossa oli vuonna 1933 viisitoista kylää. Asukkaita kyläneuvostossa oli 1205, joista lähes kaikki olivat karjalaisia. Myöhemmin kyläneuvoston keskus siirrettiin Salkovaaran taajamaan.


title: Särkijärvi (Paatene)

text: Kylä koostuu puutarhapalstojen ympäröimistä omakotitaloista. Lähistöltä on löydetty kivikautisia asuinpaikkoja.


title: Voijärvi (Paatene)

text: Voijärvi (; ) on kylä Karjalan tasavallan Karhumäen piirin Paatenen kunnassa Venäjällä. Se sijaitsee samannimisen järven pohjoisrannalla 56 kilometriä Paateneesta luoteeseen. Kylässä on 318 asukasta (vuonna 2012).


title: Voijärvi (Paatene)

text: Voijärvi on perustettu metsätyöläisten asutukseksi vuonna 1947. Neuvostoaikana se kuului Särkijärven kyläneuvostoon.


title: Voijärvi (Paatene)

text: Kylä koostuu puutarhapalstojen ympäröimistä omakotitaloista sekä muutamista usean perheen asuintaloista. Palveluihin kuuluvat koulu, lääkintäasema ja kauppa. Lähistöltä on löydetty kivikautisia asuinpaikkoja.


title: Voijärvi (Paatene)

text: Karjalan tasavallassa on myös toinen Voijärvi sekä samanniminen entinen kylä ja kunta. Se sijaitsee Belomorskin piirin Sosnavitsan kunnassa.


title: Chan Cheong Jan

text: Chan Cheong Jan (s. 28. joulukuuta 1969 Seremban) on malesialainen säveltäjä ja pianisti. Hän opiskeli Kiotossa, jossa hän sai kasvatustieteen kandidaatin (1994) ja maisterin (1996) arvot sävellyksessä ja musiikkipedagogiikassa. Vuonna 2002 hän sai tohtorinarvon etnomusikologiassa ja musiikkipedagogiikassa Osakan yliopistosta. Chan on muun muassa soittanut pianoa jazztriossa It in Kuala Lumpur. Hän on työskennellyt musiikintutkijana, ollut mukana järjestämässä ensimmäistä kansallista musiikinopetuskonferenssia Kuala Lumpurissa (2002) ja opettanut Universiti Putra Malaysian kuoroa Seri Kembanganissa.


title: Chan Cheong Jan

text: Chan on luennoinut sävellyksestä ja musiikkipedagogiikasta Universiti Putra Malaysiassa vuodesta 1996. Hän on myös johtanut siellä tutkimusprojekteja.


title: Short Order

text: Short Order on vuonna 2005 ensi-iltansa saanut Anthony Byrnen ohjaama ja käsikirjoittama irlantilainen draamakomediaelokuva, jonka pääosia näyttelevät Emma de Caunes, Rade Šerbedžija, Cosma Shiva Hagen, Jack Dee, Tatiana Ouliankina, Paschal Friel, John Hurt ja Vanessa Redgrave. Brian Willis oli elokuvan tuottajana. "Short Order" kertoo nuoresta mutta taitavasta Fifi-nimisestä kokista.


title: Short Order

text: "Short Order" kuvattiin lähinnä Saksan Bendestorfissa sijaitsevilla studioilla. "Short Order" sai ensi-iltansa Irlannissa 1. maaliskuuta 2005. Elokuva esitettiin Ranskan Dinardin brittiläiselokuvien elokuvajuhlilla 6. lokakuuta 2005. Yhdysvalloissa elokuva sai ensi-iltansa Newport Beachin elokuvajuhlilla 26. huhtikuuta 2006. Monacon elokuvajuhlilla, jossa elokuva esitettiin 8. joulukuuta 2006, elokuva voitti kaksi palkintoa. "Short Order" pääsi Yhdysvaltoihin rajoitettuun teatterilevitykseen 16. toukokuuta 2008, jolloin elokuvan nimenä oli "Life Is A Buffet". Terra Entertainment vastasi elokuvan teatterilevityksestä Yhdysvalloissa. Rotten Tomatoes -sivuston mukaan nolla prosenttia kriitikoista on antanut "Short Orderille" positiivisen arvosanan 2,9/10 keskiarvolla. Keräys perustuu viiteen arviointiin. Teatterilevityksestäkin vastannut Terra Entertainment julkaisi elokuvan DVD:nä 15. heinäkuuta 2008.


title: Peter Lorentzen

text: Peter Lorentzen (s. 2. syyskuuta 1983 Halden, Norja) on norjalainen jääkiekkoilija, joka pelaa GET-ligaenin Stavanger Oilersissa. Hän on pelipaikaltaan oikea laitahyökkääjä. Lorenzen on pelityyliltään puolustava hyökkääjä.


title: Peter Lorentzen

text: Lorentzen on IK Cometin kasvatti. Hän debytoi Norjan pääsarjatasolla kuitenkin Stjernen Hockeyn paidassa 17-vuotiaana kaudella 2000–2001, jolloin Lorentzen teki siellä 21 runkosarjaottelussa yhden syöttöpisteen. WHL-joukkue Tri-City Americans varasi hänet 13. pelaajana . Lorentzen vietti siellä kaksi seuraavaa kautta, jonka jälkeen hän siirtyi kaudeksi 2003–2004 Ruotsin kolmanneksi korkeimmalle sarjatasolle I-divisioonajoukkue Järfälla HC:hen. Lorentzen voitti joukkueen sisäisen piste- ja maalipörssin tehoilla 17+7=24. Kauden 2004–2005 hän aloitti sarjatasoa ylempänä Allsvenskanin Uppsala Hockeyssa, josta Lorentzen palasi kuitenkin kesken kauden kasvattajaseuraansa IK Cometiin. Hän voitti koko UPC-ligaenin kevään 2005 karsintasarjan tehotilaston lukemalla +8.


title: Peter Lorentzen

text: Kaudella 2005–2006 Lorentzen teki Norjan pääsarjatason yhden kauden piste-ennätyksensä tehoilla 23+17=40, joilla hän oli Cometin paras maalintekijä ja kolmanneksi paras pistemies. Lorentzen jakoi koko GET-ligaenin (aik. UPC-ligaen) maalipörssin neljännen sijan Sparta Warriorsin Jonas Andersenin kanssa. Kahden Cometsissa viettämänsä vuoden jälkeen hän siirtyi kaudeksi 2007–2008 Allsvenskan-joukkue Rögle BK:hon, jota Lorentzen oli kauden päätteeksi nostamassa Elitserieniin. Kauden 2008–2009 päätteeksi Rögle ajautui Kvalserieniin, mutta onnistui kuitenkin säilyttämään sarjapaikkansa.


title: Peter Lorentzen

text: Lorentzen palasi taas kaudeksi 2009–2010 kotimaahansa ja siirtyi Stavanger Oilersin riveihin. Hän voitti kauden päätteeksi Norjan-mestaruuden ja seuraava kausi 2010–2011 päättyi hopeaan. Tämän jälkeen Lorentzen voitti peräti kuusi peräkkäistä Norjan-mestaruutta. Kaudella 2013–2014 Oilers osallistui myös Continental Cupiin, jonka joukkue voitti. Helmikuussa 2014 Lorentzen teki kaksivuotisen jatkosopimuksen Oilersin kanssa, kuten taas huhtikuussa 2016.


title: Peter Lorentzen

text: Lorentzen edusti Norjaa MM-kilpailuissa vuosina 2009, 2010 ja 2011 sekä Vancouverin olympialaisten karsinnoissa.


title: Peter Lorentzen

text: Lorentzen pelasi myös alle 20-vuotiaiden I-divisioonan MM-kilpailuissa vuonna 2002 sekä alle 18-vuotiaiden MM-kilpailuissa vuonna 2001 ja B-sarjan MM-kilpailuissa vuonna 2000.


title: Inferno (vuoden 2016 elokuva)

text: Inferno on vuonna 2016 ensi-iltansa saanut Ron Howardin ohjaama jännityselokuva, joka perustuu Dan Brownin samannimiseen kirjaan vuodelta 2013. Elokuvan kuvaukset alkoivat huhtikuussa 2015 Venetsiassa. Elokuvan pääosissa ovat Tom Hanks, Felicity Jones, Omar Sy, Ben Foster ja Irrfan Khan. Elokuva julkaistiin 2D- ja 3D-formaateissa.


title: Inferno (vuoden 2016 elokuva)

text: Robert Langdon herää firenzeläisessä sairaalassa muistinsa menettäneenä. Seurakseen Robert saa hoitavan lääkärinsä Sienna Brooksin.


title: Karbarsoni

text: Karbarsoni (CHAsNO) on arsonihappoihin kuuluva orgaaninen yhdiste. Yhdistettä on käytetty ihmislääketieteessä alkueläinten aiheuttamien infektioiden hoitoon ja eläinlääketieteessä siipikarjan hoitoon ja kasvun parantamiseksi.


title: Karbarsoni

text: Karbarsoni on huoneenlämpötilassa valkoista kiteistä ainetta. Yhdiste liukenee hieman kylmään veteen ja paremmin kuumaan. Muiden arsonihappojen tavoin se on heikko happo. Emäsliuoksiin se liukenee muodostaen suoloja. Orgaanisista liuottimista karbarsoni liukenee hyvin metanoliin ja etanoliin ja on lähes liukenematonta esimerkiksi dietyylieetteriin tai kloroformiin.


title: Karbarsoni

text: Karbarsonia syntetisoidaan arsaniilihapon natriumsuolan ja kaliumsyanaatin tai syanogeenibromidin välisellä reaktiolla ja muodostuvan tuotteen hydrolyysillä.


title: Karbarsoni

text: Karbarsoni tuli Yhdysvalloissa markkinoille vuonna 1931 "Entamoeba histolytica"- ja "Trichomonas vaginalis"-alkueläinten aiheuttamien infektioiden hoitoon. Lisäksi yhdistettä on käytetty muun muassa "Balantidium coli"-alkueläimen aiheuttaman balantidiaasin hoitoon. Yhdysvalloissa aine oli ihmisen lääkintään markkinoilla vuoteen 1991 asti. Tämänkin jälkeen sitä on lisätty siipikarjan, erityisesti kalkkunoiden, rehun joukkoon parantamaan kalkkunoiden kasvua ja "Histomonas meleagridis"-alkueläimen aiheuttaman vakavan mustapäätaudin (histomoniaasi) hoitoon ja ehkäisemiseen. FDA kielsi karbarsonin käytön tähän tarkoitukseen helmikuusta 2014 alkaen yhdessä roksarsonin ja arsaniilihapon kanssa, kun näillä lääkkeillä hoidettujen kanojen maksasta löytyi hyvin korkeita arseenipitoisuuksia.


title: Darchulan piirikunta

text: Darchulan piirikunta () on yksi Nepalin 75 piirikunnasta. Se sijaitsee Nepalin Kaukolännen kehitysalueen Mahakalin vyöhykkeellä. Piirikunta rajoittuu lännessä Intian Uttarakhandin osavaltioon ja pohjoisessa Kiinan Tiibetin autonomiseen alueeseen. Idässä naapurina on Bajhangin ja etelässä Baitadin piirikunta.


title: Darchulan piirikunta

text: Darchulan piirikunnassa asui vuonna 2011 yhteensä 133 274 henkeä (121 996 as. vuonna 2001). Piirikunnan pinta-ala on 2 322 neliökilometriä ja väestötiheys 57 as./km. Vuoden 2011 väestönlaskennan aikaan hallinnollinen keskus oli Intian vastaisen rajajoen rannalla sijaitseva, Khalangan kyläkehityskomitean (8 577 as., 2011) keskustaajama Darchula-Khalanga, josta johtaa kävelysilta vastarannalle Intiaan. Darchula-Khalanga sijaitsee linnuntietä runsas 520 kilometriä Kathmandusta länsiluoteeseen. Toukokuussa 2014 muodostettiin hallinnollisesti, kyläkehityskomiteoita yhdistämällä piirikunnan ensimmäinen kaupunki Api.


title: Darchulan piirikunta

text: Luonnonmaantieteellisesti piirikunta ryhmitellään yleensä osaksi Nepalin Kaukolännen vuoristovyöhykettä. Tarkemmassa jaottelussa piirikunnasta 4,7 % voidaan luokitella ylempään trooppiseen, 19,8 % subtrooppiseen, 22,2 % lauhkeaan, 20,5 % subalpiiniseen ja 15,3 % alpiiniseen kasvillisuusvyöhykkeeseen sekä 17,5 % ylempään vuoristovyöhykkeeseen (nival zone) kuuluvaksi. Esimerkiksi yli 7 000 metrin korkeuteen kohoava Apivuori sijaitsee piirikunnan pohjoisosassa; se on osa vuonna 2010 perustettua Api Namban suojelualuetta (1 903 km).


title: Baitadin piirikunta

text: Baitadin piirikunta () on yksi Nepalin 75 piirikunnasta. Se sijaitsee Nepalin Kaukolännen kehitysalueen Mahakalin vyöhykkeellä. Piirikunta rajoittuu lännessä Intian Uttarakhandin osavaltioon. Pohjoisessa naapurina on Darchulan, idässä Bajhangin ja Dotin sekä etelässä Dadeldhuran piirikunta.